Piraeus banka uvela životno osiguranje u svoju ponudu - : Undefined index: css in /home/osiguraj/public_html/wp-content/plugins/newsletter/includes/controls.php on line 439\nHomeOsiguranjePiraeus banka uvela životno osiguranje u svoju ponudu\nPiraeus banka uvela životno osiguranje u svoju ponudu\nPiraeus banka je uvrstila u svoju ponudu mogućnost ugovaranja životnog osiguranja i to direktno u poslovnicama banke. Ugovor o zastupanju u prodaji polisa osiguranja zaključen je sa akcionarskim društvom za životno osiguranje Alico a.d.o Beograd.\nPrvi proizvod iz grupe životnog osiguranja, Riziko osiguranje za slučaj smrti ili potpunog trajnog invaliditeta, osmišljen je tako da zaštiti korisnika i njegovu porodicu, zbog čega i nosi simboličan naziv „Zaštitnik“. Ovo osiguranje, klijentima je dostupno u Silver, Gold ili Platinum paketu i može se zaključiti na period od jedne ili više godina. Minimalna mesečna uplata, zavisno od godina osiguranika i paketa, kreće se od 300 dinara (Silver paket) do 800 dinara za Platinum paket.\n„Zaštitnik“ garantuje korisniku isplatu mesečne naknade u narednih pet godina od trenutka nastanka osiguranog slučaja. Tako na primer, mesečna naknada koja bi se isplaćivala korisnicima u 60 narednih meseci, za Silver paket iznosi 15.000 dinara, za Gold 20.000 dinara, dok je za Platinum paket 25.000 dinara.\n„Riziko osiguranje je izuzetno značajan proizvod životnog osiguranja sa jakom socijalnom dimenzijom jer štiti porodicu od finansijskog rizika i propadanja. Ovim osiguranjem, za svega nekoliko stotina dinara koliko iznosi premija, osiguranik obezbeđuje sigurnu potporu svojoj porodici u slučaju nemilog događaja.“ – pojasnio je Života Tasić, rukovodilac Službe za obavljanje poslova zastupanja u osiguranju.\nPolisu „Zaštitnik“ osiguranja mogu zaključiti sva lica sa navršenih 18 do 65 godina života. Osiguranici premiju mogu platiti u dinarima i evrima, a uplata može biti mesečna i godišnja.\nZaključivanje ugovora o osiguranju u Piraeus banci vrše ovlašćeni zastupnici u osiguranju kojima se svi zainteresovni klijenti mogu obratiti za detaljne informacije i pojašnjenja u vezi nove linije životnog osiguranja. Ova usluga je trenutno na raspolaganju u većini beogradskih i novosadskih filijala, a od jula 2010. godine biće dostupna i u svim poslovnicama Piraeus banke u Srbiji.


Pad spajanja i akvizicija u svetu, rat posejao pesimizam\nTanjug 31. marta 2022. 08:46\nNJUJORK – Vrednost globalnih spajanja i akvizicija (M&A) pala je za 29 odsto u prvom kvartalu 2022. nakon prošlogodišnjeg vratolomnog skoka sklapanja tih poslova, jer je rat u Ukrajini posejao pesimizam među investitorima i izazvao volatilnost na trižštima.\nUkupan obim poslova potonuo je na 1,01 bilion dolara sa 1,43 biliona u prvom kvartalu 2021, prema podacima kompanije Dealodžik, povučen padom prekograničnih transakcija od 29 odsto, pošto su geopolitičke tenzije primorale velike kompanije da pauziraju ili odlože potragu za velikim strateškim preuzimanjima u inostranstvu.\n„Sve veće cene energije, dislokacija lanaca snabdevanja i rast inflacije su ključni faktori koji danas utiču kako na korporativne tako i na klijente s privatnim kapitalom“, kaže Dvejn Lajsagt, ko-direktor sektora M&A u banci JPMorgan Čejs za Evropu, Bliski istok i Afriku (EMEA), prenosi Rojters.\nUdeo Severne Amerike u ukupnoj globalnoj aktivnosti M&A iznosio je više od polovine u prvom tromesečju ove godine, mada je obim opao za 28 procenata u odnosu na uporedni lanjski period, dok je aktivnost u Aziji i Pacifiku pala za 33 posto na 184,2 milijarde dolara.\nObim tih poslova u Evropi bio je manji za 25 odsto, i iznosio je 227,67 milijardi dolara.\nNajveći sklopljeni M&A poslovi tokom kvartala obuhvataju Majkrosoftovu akviziciju proizvođača video igara Aktivižen Blizarda u iznosu od 75 milijardi dolara, kao i spajanje španskih podružnica evropskih telekomunikacionih kompanija Oranž i MasMovil vredno 19,6 milijardi evra (21,87 milijardi dolara), navodi se u tekstu.


SEF: Gutereš apelovao na podršku zemljama u razvoju\nTanjug 17. januara 2022. 19:38\nNJUJORK – Generalni sekretar Ujedinjenih nacija Antonio Gutereš apelovao je danas na poslovne lidere da podrže zemlje u razvoju u trenutku kada im je potreban pristup vakcinama protiv kovida 19, pomognu u borbi protiv klimatske krize i reformi globalnog finansijskog sistema.\n„U sve tri ove oblasti potrebna nam je podrška, ideje, finansiranje i glas globalne poslovne zajednice“, rekao je Gutereš, govoreći na Svetskom ekonomskom forumu, koji je zbog zdravstvenih problema povezanih sa pandemijom korona virusa, održan virtuelno, umesto godišnjeg januarskog sastanka u Davosu, u Švajcarskoj.\nKako je preneo Rojters, on je kazao da postoji globalna nesposobnost da se podrže zemlje u razvoju u trenutku kada im je pomoć potrebna i upozorio da će se bez hitnih akcija nejednakost i siromaštvo produbiti, podstičući društvene nemire i nasilje.\n„Ne možemo da priuštimo ovakvu vrstu nestabilnosti“, istakao je Gutereš, koji je 1. januara započeo drugi petogodišnji mandat na mestu šefa UN.\nOn se dugo zalagao za globalniju akciju za rešavanje nejednakosti kada su u pitanju vakcine protiv kovida 19, klimatske promene i reforma globalnog finansijskog sistema, dodaje Rojters.


Veridba Holanđanke i Srbina hit na Redit! - Alo.rs\nVeridba Holanđanke i Srbina hit na Redit!\n"Upravo sam se verio", "Mi smo vereni", "Brate, zaprosio sam je"... bile su reči budućeg muža jedne Holanđanke koje je on podelio sa svojom familijom kada je zaprosio, a ona je svoje oduševljenje i sreću podelila na mreži Redit.\nProsidba, Foto: screenshoot/Reddit\n"Dušan (24) i ja smo sedam godina u vezi. On je iz Beograda, ja sam iz Holandije gde i živimo zajedno. Ponosna sam na to da trenutno dobro razumem srpski, ali kao što sam napisala u postu, nikad nisam čula reč ’veriti‘ i ’zaprositi‘ do prošle nedelje kad me je Dušan zaprosio na holandskom i onda pozvao svoje roditelje i rekao ’Upravo sam se verio‘", ispričala je Holanđanka Megan, prenosi portal DDL.\nIako je kako je napisala, ovo možda neobičan post za Redit, morala je da sa svima podeli svoju sreću.\n"Naša veza od početka se zasniva na tome da učimo jedno od drugog. Jedva čekam da se udam za ovog čoveka na naše, prelepom, ’višejezičkom‘ venčanju", napisala je ova Megan i na srpskom dodala i "Baš sam srećna".\nČak je njen budući muž Dušan otvorio svoj profil na Reditu da bi mogao da čita i prati komentare.\nholandija prosidba Srbija Smešna strana interneta


U Srbiji je pravo za pristup informacijama ugroženo - Dijalog.net\nNaslovna Civilno društvo U Srbiji je pravo za pristup informacijama ugroženo\nPostavljeno 28. September 2021.\nBeograd, 28. septembar 2021. – Koalicija za pristup informacijama od javnog značaja – SpiKoalicija, ocenila je da je u Srbiji pravo za pristup informacijama ugroženo, a najavljene izmene zakona ne rešavaju sve bitne probleme.\nTa koalicija, koju čini 16 nevladinih organizacija, konstatovala je, povodom Međunarodnog dana prava javnosti da zna, da građani Srbije ni u proteklih 12 meseci nisu mogli da ostvare svoje ustavno i zakonsko pravo u mnogim bitnim slučajevima.\nNapretka nije bilo kada je reč o dugogodišnjim nerešenim problemima, uključujući neizvršavanje rešenja Poverenika za informacije, odsustvo odgovornosti zbog takvog kršenja zakona i Vladino ignorisanje zahteva za pristup informacijama. Povodom izveštaja Poverenika za 2020. godinu, Skupština još uvek nije donela zaključke, ukazala je SpiKoalicija.\nKako je naglašeno, pandemija kovida iskorišćena je za dodatno sužavanje prava javnosti da zna, tako što su informacije o svim nabavkama povezanim sa pandemijom proglašene za tajnu, a obimne izmene i dopuna Zakona o slobodnom pristupu informacijama od javnog značaja, na koje se čeka godinama, još uvek nisu dovedene do kraja.\nPredlozi koje je Koalicija dala tokom javne rasprave doprineli su značajnim unapređenjima novog nacrta ovog akta u odnosu na prethodne verzije. Međutim, Ministarstvo za državnu upravu i lokalnu samoupravu još uvek nije objavilo razloge za neprihvatanje drugih predloga sa javne rasprave, napominje ta koalicija.\nOni podsećaju da još uvek čekaju rešenja Poverenika po žalbama protiv Ministarstva zbog nepostupanja po zahtevima u vezi sa izradom nacrta zakona.\nOznakeljudska pravaSpiKoalicijavladavina prava\nPrethodno Autonomni ženski centar ukazuje na veliku opasnost od femicida\nSledeće Simišić: Volonterima naplaćuju otpad\nTop Tags Srbija i Evropska unija mladi Civilno društvo istraživanje Evropska unija lokalna samouprava konkurs OCD mediji ljudska prava vladavina prava Vlada Republike Srbije Društvo evropske integracije Evropska komisija


NAKON SUBVENCIJA, NA POSLU OSTANE TEK SVAKI 20-ti RADNIK | ASNS\nNAKON SUBVENCIJA, NA POSLU OSTANE TEK SVAKI 20-ti RADNIK\nDržava daje poslodavcima 2,8 milijardi dinara za zapošljavanje, a stručnjaci i sindikalci skeptični\nRanka Savić: Po našim podacima, samo pet odsto radnika zadržava posao nakon isteka subvencija. Sve ostale poslodavac otpusti kad država prestane da finansira njihove plate\nDržava Srbija će ove godine kroz subvencije privatnim poslodavcima izdvojiti 2,8 milijardi dinara, plus dodatnih 550 miliona dinara za osobe sa invaliditetom, kako bi finansirala otvaranje novih 20.200 radnih mesta, rečeno je Danasu u Nacionalnoj službi za zapošljavanje. Dok nadležni smatraju da je reč o učinkovitom načinu za smanjenje stope nezaposlenosti, sindikalci i stručna javnost itiču da sistem subvencija poslodavcima predstavlja bacanje para jer izuztno mali procenat radnika zadrži zaposlenje i posle isteka subvencija.\nKako bi blagovremeno počeli realizaciju aktivnih mera zapošljavanja u 2017. godini, u Nacionalnoj službi za zapošljavanje su 7. februara objavili 11 javnih poziva i konkursa, koji su uglavnom namenjeni poslodavcima koji pripadaju privatnom sektoru, što je, kako se ističe, još jedan doprinos razvoju preduzetništva i privatne inicijative.\nMeđu tim pozivima dominiraju oni preko kojih se realizuju stručne prakse, obuke, samozapošljavanje i javni radovi. Dakle, uglavnom je reč o projektima koji ne garantuju da će zaposleni zadržati svoja radna mesta nakon isteka subvencija. To je upravo osnovna zamerka koju upućuju sindikati.\n-Mi smo generalno nezadovoljni sistemom subvencija koje država daje poslodavcima jer one ne predstavljaju nikakve garancije da će biti postignuti adekvatni rezultati. Po nama, to predstavlja najobičnije arčenje novca poreskih obveznika. U prilog tome ide podatak do koga smo došli da samo pet odsto radnika zadržava posao nakon isteka subvencija. Sve ostale poslodavac otpusti nakon što država prestane da finansira njihove plate i uliva finansijske injekcije u ta privatna preduzeća – kaže za Danas Ranka Savić, predsednica Asocijacije slobodnih i nezavisnih sindikata.\n-Jedno kraće vreme političari mogu da se hvale da su povećali broj zaposlenih, ali gledano na duge staze subvencijama se ništa ne postiže i od njih korist imaju samo poslodavci jer radna mesta posle njihovog prestanka uglavnom ne opstaju. Tipičan primer za to su subvncije koje dobijaju strani poslodavci u Srbiji koje im povećavaju profit, a država i privremeno zaposleni faktički od toga nemaju nikakvu korist. Umesto toga, Srbija bi taj novac trebalo da ulaže u privredu, naročito u mala i srednja preduzeća. Ako bi se to ostvarilo, ta preduzeća bi dobro poslovala i imala bi potrebu za novom radnom snagom, što bi se i realno odrazilo na smanjenje nezaposlenosti u Srbiji – ističe Ranka Savić.\n-To je osnovni cilj tih mera, pored toga što predstavlja bacanje državnog novca u bunar. Takav način zapošljavanja sugeriše zaposlenima da im niko ne garantuje stalni posao, da treba da budu srećni što uopšte rade pa makar na određeno i da prihvate surovu činjenicu da se njihova radnička prava stalno smanjuju i krše. Na taj način dolazimo u situaciju koja odgovara poslodavcima, a to je da radnici ne smeju da se pobune protiv nehumanih uslova rada i malih nadnica jer zbog generalne nesigurnosti kada je reč o zaposlenju bivaju zadovoljni samom činjenicom što uopšte rade – zaključuje Pavlović.


Redovna godišnja konferencija Nove komunističke partije Jugoslavije (NKPJ) održana je 13. januara u Beogradu, u hotelu "Slavija", na istom mestu gde je 1919. godine osnovana Socijalistička radnička partija Jugoslavije (komunista). U radu konferencije učešće su uzeli članovi Centralnog komiteta, pokrajinskih i okružni komiteta Partije. Radom Konferencije rukovodio je generalni sekretar NKPJ drug Aleksandar Banjanac koji je podneo izveštaj o radu Partije u prethodnoj godini sa kritičkim ostvrtom na sve probleme u radu, propuste i uspehe. On je ocenio da uprkos brojnim subjektivnim i objektivnim problemima sa kojima se NKPJ suočila u 2017. godini, Partija ulazi u nove bitke sa puno optimizma i borbenog poleta.\nNova komunistička partija Jugoslavije i Savez komunističke omladine Jugoslavije tradicionalno su u Beogradu obeležili 1. maj – Praznik međunarodne proleterske solidarnosti. Aktivisti NKPJ i SKOJ-a okupili su se naTrgu Dimitrija Tucovića gde su uz govor generalnog sekretara Partije Aleksandra Banjanca održane prvomajske demonstracije. Protestom skupu prisustvovao je i predstavnik sestrinske Socijalističke radničke partije Hrvatske . Nakon okončanja prvomajskih demonstracija na Slaviji, aktivisti NKPJ i SKOJ su se zaputili ka Trgu Marksa i Engelsa gde su prisustvovali prvomajskom skupu i kasnije protestnoj šetnji Saveza samostalnih sindikata Srbije i Ujedinjenih granskih sindikata “Nezavisnost”. Iako se ideološki u potpunosti razlikuju od takozvanih žutih reprezentativnih sindikata u Srbiji a učešće Zorana Đorđevića, ministra za rad na prvomajskom skupu okarakterisali kao buržoasko licemerje, Partija i SKOJ kao avangarda radničke klase imaju moralnu obavezu da učestvuju u njenim masovnim okupljanjima i agituju za rušenje kapitalističkog varvarstva i obnovu socijalizma, što su učinili i tog puta. Na protestu su članovi Partije i skojevci izvikivali parole “Neću vlast buržuja, nego radnog naroda”, “Bando buržujska” i pevali “Internacionalu”, “Budi se istok i zapad”, “Bandiera Rossa” i “Oriće se pesma skojevska”. Prisutni komunisti su nosili zastave NKPJ, SKOJ-a, SFRJ i transparent na kojem je pisalo "Marksizam - lenjinizam, rušimo kapitalizam".\nAmbasadorka Venecuele, drugarica Dija Nader De El Andari, posetila je 19. juna opštinu Paraćin i održala predavanje o trenutnoj političkoj situaciji u Bolivarskoj Republici Venecueli. Ambasadorka je u posetu došla na poziv i inicijativu opštinskog komiteta NKPJ i SKOJ-a i lokalnog udruženja građana ,,Pokret dostojanstvenih" sa kojim naša partija i omladinski Savez ostvaruje odličnu saradnju.


TCK: Izveštaj o društveno odgovornom poslovanju i održivosti za 2011. - Titan\nTCK: Izveštaj o društveno odgovornom poslovanju i održivosti za 2011.\nTitan Cementara Kosjerić, kompanija koja je prva u Srbiji dobila IPPC dozvolu u skladu sa Zakonom o integrisanom sprečavanju i kontroli zagađenja životne sredine i za prethodnih 10 godina uložila više od 55 miliona evra u razvoj poslovanja, svečano je predstavila Izveštaj o društveno odgovornom poslovanju i održivom razvoju za 2011. godinu. Izveštaj je pripremljen u skladu sa međunarodnim smernicama Inicijative globalnog izveštavanja (Global Reporting Initiative GRI) i dobio je ocenu C+, dok je nezavisna revizorska kuća KPMG verifikovala izveštaj.\nMiroslav Gligorijević, generalni direktor kompanije TITAN Cementara Kosjerić, predstavio je izveštaj dok su se prisutnima obratili i CSR direktor Titan Grupe, kao i predstavnik revizorske kuće KPMG. Nakon toga održana su tri okrugla stola na teme: Zaštita životne sredine, Saradnja sa lokalnom zajednicom i Izveštavanje o društveno odgovornom poslovanju i održivom razvoju, na kojima su predstavnici kompanije, lokalni partneri i zainteresovane strane razmenili iskustva u otvorenom dijalogu, kao i razmotrili mogućnosti i potencijale daljeg razvoja saradnje.\n„Iako je 2011. bila godina velike ekonomske neizvesnosti, dugoročna posvećenost saradnji sa okruženjem u kojem radimo pokazala se vrednom, a bezbednost i zdravlje na radu, održivi razvoj i saradnja sa lokalnom zajednicom prepoznati su u sredini u kojoj poslujemo. Potvrda dobre komunikacije je i pokazano interesovanje za tri okrugla stola, nastavak kontinuiranog dijaloga sa partnerima i institucionalizacija saradnje sa stejkholderima kroz odgovarajuća tela. Postignuti rezultati u zaštiti i unapređenju životne sredine omogućili su nam da, kao prvi u Srbiji, dobijemo IPPC dozvolu. Istovremeno smo, prepoznajući značaj zajedničkog delovanja, nastavili da pružamo podršku sprovođenju razvojnih inicijativa u našem okruženju, a ukupan iznos sredstava uloženih tokom prošle godine u projekte lokalne zajednice veći je od 615.000 evra. Nastavili smo i sa unapređenjima bezbednosti na radu u cilju kreiranja radnog okruženja u kome će bezbednosna kultura svih zaposlenih biti na najvišem nivou“, izjavio je Miroslav Gligorijević, generalni direktor Titan Cementare Kosjerić.\nOd 2002. godine, Titan Cementara Kosjerić je, od 55 miliona evra namenjenih unapređenju radnih uslova, povećanju kapaciteta i optimizaciji poslovnog procesa, samo u zaštitu životne sredine uložila više od 15 miliona evra. Kompanija konstantno insistira na transparentnoj komunikaciji u domenu uvođenja alternativnih goriva u proces proizvodnje s obzirom na to da ova goriva predstavljaju višestruku korist za lokalnu zajednicu, životnu sredinu i kompaniju, sastavni su deo svetskih praksi održivog razvoja i planova same kompanije za dalji razvoj poslovanja.\nKompletan Izveštaj o društveno odgovornom poslovanju i održivom razvoju Titan Cementare Kosjerić možete preuzeti ovde, a za više informacija o izveštavanju po GRI standardima pogledajte na veb sajtu: www.globalreporting.org.


Jusuf Nurkić piše historiju Portlanda, ispred njega su samo dva legendarna igrača - OKK Spars\nNajbolji bh. košarkaš Jusuf Nurkić sinoć je bio najefikasniji igrač Portland Trail Blazersa u pobjedi nad New York Knicksima rezultatom 111:101.\nZa samo 19 minuta na parketu, Nurkić je postigao 20 poena uz osam skokova i tako potvrdio da u posljednje vrijeme igra svoju najbolju košarku u životu.\nTo je za Nurkića bila 34. utakmica za Portland na kojoj je postigao 20+ poena, što ga svrstava među najbolje centre koji su ikada nastupali za ovaj tim.\nJusuf Nurkić je u NBA ligu stigao 2014. godine kada je postao član Denvera, a tri godine kasnije tradeovan je u Portland. Ove sezone bilježi najbolje brojke u svojoj NBA karijeri i na prosjeku je od 15.3 poena, 10.5 skokova i 2.9 asistencija po utakmici.\nPočetkom godine ušao u historiju NBA lige\nNaš košarkaš je 2. januara 2019. godine odigrao utakmicu života u trijumfu protiv Sacramento Kingsa.\nUbacio je Jusuf u ovom meču 24 poena, dodao je 23 skoka, sedam asistencija, te po pet ukradenih lopti i blokada te postao prvi čovjek u najjačoj ligi svijeta koji je u jednoj utakmici imao više od 20 poena, više od 20 skokova, te pet ili više asistencija, blokada i ukradenih lopti.


Problematika izučavanja maternjeg jezika i dalje tema @ Cafe.ba\nKemal Malovčić: Da nije bilo mene Šerif nikada Ivan Ivanović pitao Moniku Beluči šta čini muškarce Posjeduje izrazito ljekovitu moć za ljudski organizam: Ovo DW: Situacija u BiH – igre bez hljeba! Problematika izučavanja maternjeg jezika i dalje tema Politika\nIzvor: Cafe.ba / Srna 27.06.2016 u 14:53 h\nPredstavnički dom Parlamentarne skupštine BiH razmotrio je Informaciju o primjeni Okvirnog zakona o osnovnom i srednjem obrazovanju u BiH, sa naglaskom na izučavanje maternjeg jezika na cijeloj teritoriji BiH, čiji je podnosilac Ministarstvo civilnih poslova u Savjetu ministara.\nU toku rasprave ukazano je da sjednici ne prisustvuje niko iz Ministarstva civilnih poslova BiH. Posalnik NDP-a Momčilo Novaković ukazao je na probleme u vezi sa obrazovanjem u FBiH i podsjetio da je tek sada u pripremi izvođenje nastave jezika na srpskom jeziku u Maglaju, a da nema podataka da li se srpski jezik izučava u Sarajevu. Poslanik SDA Sadik Ahmetović rekao je da u Informaciji piše da U Republici Sppskoj nema problema kada je riječ o obrazovanju, što je, kako on smatra, netačno. "Navodi se da nema problema u Republici Srpskoj, a mi tražimo hitnu sjednicu Predstavničkog doma dok nije eskalirala situacija da se riješi problem 'bosanskog jezika'", kaže Ahmetović. Poslanik SNSD-a Nikola Špirić pozvao je da se smire strasti i da se demokratskim sredstvima rješava problem, a poslanik Milica Marković /SNSD/ podsjetila je da je postojanje bošnjačkog jezika potvrdio Ustavni sud Republike Srpske, te da nije negiran ni pred Ustavnim sudom BiH. Poslanik BPS-a Zaim Backović i zamjenik predsjedavajućeg Predstavničkog doma Šefik DŽaferović ukazali su da je neprihvatljivo korištenje termina "bošnjački jezik", tvrdeći da je od Dejtona u upotrebi "bosanski jezik". Poslanik SDP-a Saša Magazinović istakao je da je opravdanje jedne diskriminacije sa drugom neprihvatljivo, upozoravajući da se teškim riječima ništa ne može riješiti. Poslanik DF-a Hanka Vajzović smatra da se korištenjem termina bošnjačkog jezika stvara politički vještački problem u BiH i, prema njenom mišljenju, ozbiljna diskriminacija u Srpskoj. Na današnjoj sjednici Predstavničkog doma parlamenta BiH iscrpljene su sve tačke dnevnog reda, osim one koja nosi naziv "povjerljivo" o kojoj će biti raspravljano od 15.30 do kada je data pauza


Takmičenje orača 25. i 26. septembra u Novom Selu kod Vrnjačke Banje - Portal NAŠE SELO\nTakmičenje orača, osmo po redu, biće održano 25. i 26. septembra u Novom Selu kod Vrnjačke Banje.\nPosetioci ove manifestacije, nazvane “Prva brazda Novo Selo 2020”, osim u veštinama spretnih orača, moći će da uživaju i u bogatom propratnom programu, koji se organizuje pod nazivom “Smotra lepote života na selu”.\nU okviru ove smotre, posetioci će imati priliku da vide izložbu slika i izložbu poljoprivredne mehanizacije, poljoprivrednih proizvoda, starih zanata i domaće radinosti.\nOdržaće se i međunarodna kulinarska manifestacija “Ukusi našeg kraja”, oračko poselo, kao i otvoreno prvenstvo u nadvlačenju konopca i klupka.\nDrugog dana manifestacije, 26. septembra, u planu su stručna predavanja za traktoriste i goste, teorijski ispit za takmičare, svečani defile traktora.\nTakmičenje orača “na slog”, u muškoj i ženskoj konkurenciji, održaće se od 13.00 sati, a u 14.00 je planiran orački troboj.\nManifestaciju će pratiti bogat muzičko-zabavni program.\nPrijave učesnika za sva takmičenja su besplatne, a obezbeđen je bogat nagradni fond.\nSve dodatne informacije u vezi sa manifestacijom i prijavama za učešće mogu se dobiti od organizatora, pozivom na broj: 062/631-309.\nTagged prva brazda, takmičenje orača\nLETOVANJE U SRBIJI Prošle nedelje, Vlada Srbije izdvojila je dodatnih 150 miliona dinara za novih 30.000 vaučera za odmor na domaćim destinacijama sa više od 2.000 ugostiteljskih objekata u ponudi, u trećem ciklusu prijavljivanja. Pošta Srbije objavila je, da na šalterima svih 1.307 korporativnih pošta širom zemlje, počela evidentiranje prijava zainteresovanih građana i podnošenje dokumentacije […]


Uhapšen vozač kombija smrti iz Barselone\nMarokanac Junes Abujakub (22), osumnjičen da je vozio kombi koji je uleteo među ljude na šetalištu u Barseloni u četvrtak, uhapšen je, javilo je španski list Vangardija.\nOn je, kako se navodi, uhapšen u gradu Sant Sadurni de Noja, zapadno od Barselone. AP navodi da šppanska policija nije još potvrdila ove navode.\nMinistar unutrašnjih poslova Hoakim Forn ranije je na pitanje da li je Abujakub bio vozač kombija odgovorio da sve ukazuje na to.\nKako je dodao, policija je protekle noći sprovela više racija u katalonskom gradu Ripol, gde živi većina osumnjičenih. U napadu koji se dogodio u četvrtak na šetalištu Las Ramblas u Barseloni i letovalištu Kambrils, ubijeno je 14, a povređeno je više od 120 osoba.\nOstali osumnjičeni, za koje se verovalo da su deo 12-člane ćelije, uhapšeni su, ubijeni od strane policije ili su stradali u eksploziji u jednoj kući u Kataloniji, koja se dogodila dan pre napada kombijem u četvrtak.\nŠpanska policija već nekoliko dana traga za Abujakubom, koji je samo jedan od 12 osumnjičenih koji su još uvek na slobodi.


Što donosi novi zakon o turizmu u FBiH? – Dnevni list\nŠto donosi novi zakon o turizmu u FBiH?\n21 svibnja, 2017 21 svibnja, 2017 Dnevni list\nDosadašnje zakonsko rješenje koje regulira oblast turizma u Federaciji BiH zahtijevalo je unapređenja i izmjene da bi rezultati s terena u narednom periodu bili što bolji. Bosnu i Hercegovinu prošle godine posjetio je 678.271 turist, od kojeg je ova privredna grana zaradila više od 660 miliona dolara ili više od milijarde i 174 miliona KM, podaci su iz novog izdanja Indeksa konkurentnosti turizma, koji svake godine priprema Svjetski ekonomski forum (WEF).\nSamo u Federaciji BiH u ožujku 2017. boravilo je 50.870 turista, što je za 12,3 posto više u odnosu na ožujka 2016., a u odnosu na veljaču ove godine više je za 54,4 posto.\n– Generalno je važno da se tačno koncipira koji je interes države za razvoj turizma, kao i da se koncipira uloga svakog segmenta i svih elemenata u ovoj oblasti. Smatram da je jako važno riješiti pitanja financiranja i odabira dobrih kadrova koji rade u turističkim organizacijama – kazao je Kurjaković.\n← Previous U Sarajevu napadnut Damir Nikšić\nNjemačka analiza: 13 točaka sukoba i mogućeg rata na Balkanu Next →


ZABAVNA LEKCIJA O BEZBEDNOSTI NAJMLAĐIH U SAOBRAĆAJU\nčetvrtak, 07 februar 2019 18:25\nU okviru međunarodnog projekta „City Walk – Gradovi za pešake“ pod pokroviteljstvom Evropske unije, u kojem učestvuje i Grad Valjevo, u obdaništu „Vidra“ odigrana je pozorišna predstava za stotinak predškolaca, odnosno dece od pet i šest godina. Edukativnu i zabavnu predstavu, namenjenu bezbednosti najmlađih u saobraćaju, izvelo je Dečje pozorište „Poletarac“ iz Beograda. Promocija svih vidova kretanja u urbanoj sredini, osim prevoza automobilima, kao i bezbednost učesnika u saobraćaju od najmlađih do najstarijih sugrađana, jedan je od bitnih segmenata projekta „City Walk“. U predškolskom uzrastu deca postepeno počinju da se osamostaljuju kao pešaci na kraćim poznatim relacijama, pa je dobrodošlo svako podsećanje na pravilno ponašanje u saobraćaju.\nO predstavi "Kako bezbedno preći ulicu" glumac Siniša Pilipović kaže: „Reč je o predstavi prilagođenoj deci predškolskog uzrasta kroz koju se oni, na „šareni“ način, upoznaju sa osnovnim saobraćajnim pravilima, da shvate šta smeju, a šta ne smeju da urade. Oni to uče i kroz vaspitni i obrazovni sistem, kao i sa svojim roditeljima, a mi pokušavamo na zabavan i edukativan način da im to dočaramo, mislim da oni to najviše vole.“\nMilan Radović, koordinator vaspitno-obrazovnih aktivnosti Predškolske ustanove “Milica Nožica”, zahvalio se Gradu Valjevu na poklon predstavi: „Ovom predstavom na lep način edukujemo decu jer je to pravi put da ih zaštitimo u saobraćaju, ukazujući im na opasnosti koje vrebaju. Ovo je lepa prilika da se kroz igru dođe do znanja. Inače, u okviru našeg plana i programa obrađujemo teme vezane za saobraćaj, ali nam puno znači i kada dobijemo ovakvu predstavu. Za ovu temu predškolske grupe pokazuju najveće interesovanje i najviše je razumeju.“\nGrad Valjevo je uključen u projekat „City Walk - Gradovi za pešake“, koji se realizuje u okviru Inter-regionalnog dunavskog transnacionalnog programa, podržanog od Evropskog fonda za regionalni razvoj (ERDF) i Instrumenta pretpristupne pomoći (IPA). Projekat sprovodi konzorcijum od 17 partnera iz Slovenije, Mađarske, Slovačke, Hrvatske, Rumunije, Bugarske, Češke Republike, Austrije i Srbije, sa namerom uspostavljanja i širenja pešačkih zona, pešačkog i biciklističkog saobraćaja u gradovima dunavskog regiona. Projekat pomaže gradovima da smanje emisiju izduvnih gasova i buku, postanu bezbednija i bolja mesta za život, da povećavaju ulogu aktivnog transporta poput hodanja i prevoza biciklom. Projekat takođe promoviše zdrave stilove života.


SNS i SDP u Prijepolju će sarađivati\nPrijepolje - Danas je održan sastanak između predstavnika Srpske napredne stranke i Sadndzačke demokratske partije u Prijepolju. Tema sastanka bili su predsednički izbori i buduća saradnja ove dve partije u ovoj opštini.\nDelegaciju SNS-a predvodio je Zoran Babić član predsedništva stranke, zatim narodni poslanici Krsto Janjušević , Ostoja Mijailović i ispred Opštinskog odbora ove stranke Dragoljub Zindović sa saradnicima. Delegaciju SDP-a predvodio je Esad Hodzić sa saradnicima.\nPrema rečima Zorana Babić, člana Predsedništva SNS-a, u Prijepolju je održan veoma značajan sastanak koji će imati velikog efekta na dalji razvitak ovog područja.”Sa predstavnicima odbora i SNS-a i SDP-a razgovarali smo o predsedničkim izborima, kao i o podršci svih građana Prijepolja politici i kandidaturi Aleksandra Vučića za predsednika Srbije”, rekao je Babić. Osim toga, dodao je on , neizostavna tema bila su i lokalna pitanja i problemi čije će rešavanje doprineti boljem životu svih građana ove opštine.\nZoran Babić je izrazio zadovoljstvo što su SNS i SDP izneli stav da će problemi koji su između njih postojali biti prevaziđeni i da će to biti deo prošlosti. “Najodgovorniji ljudi iz SDP i SNS zajednički će razgovarati u budućnosti o rešavanju komunalnih problema, kao što je deponija, vodosnabdevanje , divlja gradnja, jer je cilj obe strane bolji život građana u Prijepolju”, zaključio je Babić.


Jurić: Formira se radna grupa za izmenu Krivičnog zakonika\nNaslovna Info Srbija Jurić: Formira se radna grupa za izmenu Krivičnog zakonika\nSledeće nedelje biće formirana radna grupa koja će raditi na pripremi izmena Krivičnog zakonika Srbije u vezi sa uvođenjem doživotnog zatvora, a u kojoj će predstavnika imati i Fondacija „Tijana Jurić“.\nIgor Jurić, koji je i inicijator izmene člana zakona po kome bi bio uveden doživotni zatvor za ubice dece i trudnica, rekao je za današnji „Blic“ da je održan sastanak s ministarkom pravde Nelom Kuburović i državnim sekretarom Radomirom Ilićem, kome je prisustvovao zajedno sa advokaticom Majom Atanasković koja je pisala predlog izmene zakona i koja će biti predstavnica Fondacije u radnoj grupi.\n„Ministarka Nela Kuburović je saopštila da će se do 28. decembra osnovati radna grupa koja će raditi na izmenama Krivičnog zakonika. U toj radnoj grupi biće najstručnija lica, pravnici iz naše zemlje“, rekao je Jurić.\nPrema njegovim rečima, ministarka je na sastanku najavila da će se po osnivanju radne grupe krenuti u rad na izmeni zakona.\nOna je, kako se navodi, na sastanku rekla da potpuno podržava inicijativu Fondacije i da će uraditi sve da se predlog realizuje.\n„Veoma nam je važno prisustvo u radnoj grupi. Važni su rokovi i da period ne bude predugačak do realizacije. U svakom slučaju, ovo je sada korak napred. Država i ministarka su pokazali da imaju dobru volju da se stvari u našoj zemlji ipak promene“, kaže Jurić.\ndoživotna kazna za ubice dece\nPrethodni tekstFrancuzi kupili aerodrom „Nikola Tesla“ na 25 godina\nSledeći tekstPlan za obrazovanje pripadnika romske zajednice u Bačkom Petrovcu


Odvažan modernistički dodatak viktorijanskom domu - Moj Enterijer – Kupatila, Nameštaj, Kuhinje, Garniture...\nSa predivnom restauriranom viktorijanskom fasadom, ova nedavno renovirana kuća poseduje moderan dodatak čije minimalističke crte dizajna, na veoma smislen način sarađuju sa istorijskim karakterom postojeće konstrukcije, dizajnirane sa prepuno strasti usmerene, ka visokom kvalitetu izrade i umentošću.\nEkstenzija poseduje bogate teksture kamenih podova teraco stila, ofarbanog prirodnog drveta na plafonima i zidova obloženih plavim kamenom, pružajući umetničku senzibilnost umekšanu modernizmom. Renovirana prednja sekcija kuće prepuna je detalja iz svog perioda, nalik zakrivljenim ivicama, lučnim dovratcima, drvenim lajsnama i specijalno kreiranom čeličnom kaminu.\nEklektična selekcija nameštaja ujedinjuje stare karakteristike sa novim prostorom, dok su vlasničke kolekcije retro i bezvremenih komada iz Evrope i Azije, pružajući inspiraciju sofisticiranosti i relaksirajuće estetike enterijera. Ova ujedinjujuća estetika dalje je uvećana klijentovim kolekcijama umetničkih dela, sastavljenih od slika, privatnih fotografija, unikatnih skulptura, savršeno integrisanih u enterijerni dizajn čitave unutrašnjosti ove kuće.\nMeđu prepoznatljivim arhitektonskim zahvatima i dizajnerskim elementima kompanije B.E architecture smeštenih u ovom domu, nalaze se stočići za kafu kreirani od čistih pleksiglas kocki ispunjenih knjigama i okačeni prstenovi od četiri metra dizajnirani kao grane drveća, kompletirane pticama oslikanim na njihovoj površini, potpuno ofarbanoj belom bojom i korišćenom za indirektno osvetljenje. Svi ovi detalji zajedno vezuju arhitekturu, dizajn i umetnost, zbog čega ona postaje više komad očuvane istorije, nego moderni objekat.\nPROČITAJTE SLEDEĆI TEKST: Savršena vikendica minimalističkog enterijera


Poslednje dve evropske sezone su potpuno bajkovite za domaći fudbal. Crvena zvezda i Partizan su ostvarili ili izjednačili najveće uspehe u 21. veku stigavši do nokaut faze jednog evropskog takmičenja (Lige šampiona ili Lige Evrope). Ove sezone se taj niz ne samo nastavio, već dodatno poboljšao, a maltene deluje nestvarno da su večiti rivali bez poraza u duelima sa rivalima na evro-sceni.\nZavesa na prošlu sezonu u domaćim okvirima je spuštena 23. maja utakmicom finala Kupa Srbije u Surdulici, kada je Partizan osvojio trofej pobedom protiv Mladosti iz Lučana rezultatom 2:1. Nakon prvog trofeja u trenerskoj karijeri Miroslava Đukića, stigla je letnja pauza i priprema za novu sezonu.\nManje od dva meseca je trajala ta pauza i odmor pred duele protiv brojnih evropskih ekipa. Došlo je do velikih promena u sastavima, neki ključni igrači su napustili svoje timove (ili je najavljen odlazak kao što je to slučaj sa Nemanjom Radonjićem), ali su ostali isti treneri kojima je omogućeno da nastave svoj posao.\nMičel Donald, Damijen le Talek, Aleksandar Pešić i Luka Adžić su napustili redove šampiona, dok su drugoplasiranu ekipu u minulom prvenstvu napustili Leandre Tavamba, Marko Jevtović, Dušan Vlahović i Milan Mitrović.\nSastav Crvene zvezde protiv Spartaksa iz Jurmale\nOba tima su kvalifikacije za evropska takmičenja krenula početkom jula, pa su tako crveno-beli 11. remizirali bez pogotka protiv Spartaksa iz Jurmale u borbi za Ligu šampiona, dok su crno-beli samo dan kasnije ubedljivo savladali Rudar u Pljevljima sa 3:0 za siguran korak napred ka Ligi Evrope.\nPartizan protiv Rudara\nU revanšu dve sigurne pobede večitih pa su se igrači Zvezde radovali zbog 2:0, dok je Partizan slavio istim rezultatom kao u prvom meču.\nRadost crveno-belih nakon pogotka Ebisilia\nU dvomečima drugog kola su beogradski večiti rivali bez mnogo muke izašli na kraj sa rivalima. Tim koji domaće mečeve igra na stadionu "Rajko Mitić" pobedio je na domaćem terenu (3:0), a zatim je kvalitet potvrdio i u revanšu u Litvaniji protiv Suduve (2:0 za crveno-bele).\nVeliki rival sa druge strane Topčiderskog brda je takođe imao za protivnika litvansku ekipu, trećeplasirane ekipe te zemlje - Trakai. Izabranici Miroslava Đukića su slavili sa u Beogradu (1:0), a zatim remizirali u gostima (1:1).\nStrartna postava crno-belih pred duel sa Trakaijem\nTreće kolo je donelo i velika iskušenja za predstavnike naše zemlje jer su navijači oba kluba strepili do završnih minuta. Zvezda je na "Marakani" došla tek do izjednačenja protiv Spartaka iz Trnave (1:1), a nakon što je isti rezultat bio i u Slovačkoj igrali su se produžeci. Golom Radonjića pred kraj prvog produžetka su crveno-beli obezbedili jesen u Evropi jer im je zagarantovano drugo po kvalitetu kontinentalno takmičenje.\nSlavlje nakon pogtoka Bena protiv Spartaka iz Trnave\nPartizan je u treće kolo i duele sa danskim Nordsjelandom ušao i sa novim trenerom, a Zoran Mirković je potpuno razbudio ekipu i pokazao da će samo unaprediti osnovu koju mu je ostavio prethodnik. Dve pobede u dva meča, prva na gostovanju (2:1), a druga pred navijačima u našoj zemlji (3:2) su donele veliku inekciju samopouzdanja pred duel sa Bešiktašom. Partizan po drugi put u kvalifikacijama ove sezone upisao rezultat 1:1, pa sa velikim ambicijama ide put Istanbula.\nRivala jednakog renomea imala je i Zvezda koja je u Beogradu, ali bez prisustva publike odigrala 0:0 sa moćnim Salcburgom, austijskim šampionom.\nNakon svih ovih sjajnih igara srpskih predstavnika i ne čudi što naša zemlja predvodi Evropu po UEFA koeficijentu, a kako i ne bi kad su u poslednjih 30 mečeva na kontinentalnoj sceni ubeležili tek sedam poraza.\nZvezda je prošle sezone poražena u samo tri navrata: od Krasnodara rezultatom 3:2 (bez posledica jer su crveno-beli prošli u Ligu Evrope pobedom u Beogradu sa 2:1), londonskog giganta Arsenala (1:0) i CSKA iz Moskve u nokaut fazi sa 1:0.\nDetalj sa prošlosezonskog duela CSKA iz Moskve i Crvene zvezde\nPartizan sa druge strane ima jedan poraz više. Iz kvalifikacija za Ligu šampiona crno-beli su ispali zbog poraza od Olimpijakosa u našoj prestonici (1:3), dok je u Ligi Evrope u dva navrata bio bolji Dinamo iz Kijeva (2:3 u Beogradu i 4:1 u Ukrajini), a Viktorija iz Plzena je pobedom od 2:0 u revanšu nokaut faze "primorala" crno-bele da pognutih glava napuste teren.\nAko se prošla, sjajna evro-sezona ostavi po strani - šta tek reći u ovoj, u kojoj su "večiti rivali" čak 14 puta igrali na međunarodnoj sceni i nisu doživeli niti jedan jedini poraz?


FIFA: Klupsko SP neće biti odloženo zbog ebole Fudbal Vest Srbija Sport\nPripreme za Svetsko klupsko fudbalsko prvenstvo u Maroku za sada teku bez problema i trenutno ne postoji pretnja da će epidemija ebole otkazati ili odložiti takmičenje, saopštila je Svetska fudblska federacija (FIFA).\nSvetsko klupsko prvenstvo bi trebalo da se održi od 10. do 20. decembra u Maroku. Iz FIFA poručuju da su u stalnom kontaktu sa marokanskim vlastima i Svetskom zdravstvenom organizacijom (SZO) i da prate epidemiju ebole.\n"Ako dođe do neke promene situacije, mi ćemo kontaktirati učesnike prvenstva i naćićemo neko rešenje", navodi se u saopštenju FIFA.\nU Maroku se do sada nije pojavio nijedan slučaj ebole, od koje je u drugim zemljama Afrike obolelo više od 10.000 ljudi, a umrlo je 5.000.\nFIFA je takođe saopštila da podržava odluku Afričke fudbalske konfederacije (CAF) da se zato utakmice ne igraju u Liberiji, Gvineji i Sijera Leoneu, gde je najviše obolelih.\nMaroko je od CAF zbog ebole zatražio i odlaganje Kupa afričkih nacija predviđenog za januar 2015. godine, ali Svetska kuća fudbala nije želela da komentariše taj zahtev.\nOdluka o održavanju Kupa afričkih nacija biće doneta na sastanku predstavnika CAF i Maroka početkom novembra.\nSrbija Sport - 01:46 29/10/2014


Srbija prvi put obeležila Svetski dan zdravlja životne sredine - Bizlife.rs\n15:40 Beograd, 26/09/2018\nSvetski dan zdravlja životne sredine koji se širom planete proslavlja 26. septembra obeležen je danas prvi put u Srbiji. Ovaj dan posvećen je ukazivanju na negativni uticaj životne sredine na zdravlje ljudi. Tim povodom medijska inicijativa “Nauke kroz priče” organizovala je tribinu „Kako smanjiti štetu“, na kojoj su naučnici i predstavnici kompanija govorili o primerima pozitivnih praksi koje za cilj imaju smanjenje štete po okruženje i po ljude (Harm reduction pristup).\nMarija Mitrović Dankulov, rukovodilac Inovacionog centra Instituta za fiziku u Beogradu podsetila je na istorijski primer parne mašine čiji je nastanak podstakao industrijsku revoluciju ali je istovremeno izazvao nesagledive negativne posledice po životnu sredinu s kojima moramo da se suočimo. „Inovacije su način na koji se suočavamo sa izazovima, ali moramo razmišljati o balansu njihovih pozitivnih i negativnih efekata inovacija“, navela je dr Mitrović Dankulov.\nSpecijalista održivog razvoja u kompaniji Dehlaize Srbija, Uroš Radojević ukazao je na problem reciklaže organskog otpada iz velikih trgovinskih lanaca, navodeći da je jedno od mogućih rešenja doniranje proizvoda koji više nisu „prva klasa“ Banci hrane. On je istakao da je kampanja za izbacivanje kesa smanjila njihovu upotrebu za 70 odsto u njihovim trgovinama.\nživotna sredina Dehlaize


NiP: Sastanak u Brčkom svih državotvornih stranaka u BiH, uz učešće međunarodnih aktera | Brčanski Forum\nNiP: Sastanak u Brčkom svih državotvornih stranaka u BiH, uz učešće međunarodnih aktera\nSjednica Izvršne koordinacije Naroda i Pravde održana je danas u Sarajevu, a osim programskih dokumenata pred predstojeći Kongres, usvojen je niz zaključaka o aktuelnoj političkoj situaciji u Bosni i Hercegovini.\nKako su rekli iz NiP-a, povodom nastale institucionalne krize u BiH, koja, prema Izvještaju Visokog predstavnika pred Vijećem sigurnosti UN-a može izazvati ozbiljne posljedice ne samo u BiH već i u regionu pa i šire, zadužuju Odbor NiP-a u Brčko distriktu BiH da organizira sastanak u Brčkom svih državotvornih stranaka u BiH, uz učešće međunarodnih aktera i sudionika procesa uspostavljanja , organiziranja i funkcioniranja Distrikta.\n“Nastavak destruktivne politike Milorada Dodika dovodi do ne samo političke već i ekonomske nestabilosti, što se negativno reflektuje na živote svih stanovnika u Bosni i Hercegovini, čega nisu pošteđeni ni stanovnici bh. entiteta RS čije bi interese trebao zastupati Dodik. Zbog evidentnog rasta cijena i smanjenja kupovne moći građana, pozivamo vlade svih nivoa u Bosni i Hercegovini da razmotre novonastalu situaciju i preduzmu hitne mjere sa ciljem ublažavanja ekonomske krize i sprječavanja svih mogućih zloupotreba, posebno onih koji se odnose na neopravdan rast cijena određenih artikala”, kažu iz NiP-a.\nNarod i Pravda je, stoji u saopćenju, u proteklom periodu razmotrila sve mogućnosti bojkota proizvoda i usluga iz Srbije čije bi pokretanje moglo ugroziti poslovanje više od 6.000 kompanija-izvoznica iz Srbije, zbog hapšenja naših građana u Srbiji i nekorektnog odnosa vlasti Srbije prema državi Bosni i Hercegovini, o čemu smo izvijestili javnost.\n“Pozdravili smo određene korake Srbije koje smatramo nedostatnim, posebno zbog zadržavanja naših državljana BiH Osmanovića i Mujanovića, zloupotrebljavajući institut univerzalne jurisdikcije, umjesto mjesne i stvarne nadležnosti koja mora i treba biti pred pravosudnim institucijama BiH. Stoga ćemo pratiti situaciju i prema njenom razvoju preduzimati neophodne mjere”, navode iz NiP-a.\nUpozorili su sve državotvorne političke aktere u Bosni i Hercegovini na neophodnost institucionalnog djelovanja u trenucima nastale krize, i osudili razgovore i dogovore koji se vrše mimo očiju javnosti sa čelnicima drugih zemalja o budućnosti države BiH.\n!Svi moraju shvatiti da je BiH međunarodno priznata država, članica UN-a, potpuno ravnopravna drugim državama sa legalnim i legitimnim institucijama.\nS obzirom na teške kvalifikacije u Izvještaju Visokog predstavnika pred Vijećem sigurnosti UN-a na račun Milorada Dodika i ukazivanja na ozbiljne posljedice njegovog djelovanja ne samo u BiH već i u regionu i šire, pozivamo međunarodnu zajednicu, prije svega čelnike SAD-a i Evropske unije, da Izvještaj visokog predstavnika bude predmet njihovog ozbiljnog razmatranja, sa ciljem sprječavanja dalje eskalacije krize u Bosni i Hercegovini, ali i mnogo šire”, naglasili su iy NiP-a.\nNa sjednici su usvojeni i ključni dokumenti za predstojeći Kongres Naroda i Pravde koji je zakazan za 20. novembar 2021. u Sarajevu.\nIzmeđu ostalog, Izvršna koordinacija usvojila je i Prijedlog Dekleracije Naroda i Pravde, kao zvanični stav stranke po ključnim pitanjima.\n“Deklaracija sadrži 31 poglavlje i uz uvodni dio ovaj dokument stranku definira kao stranku centra, državotvornu, multietničku, bosanskohercegovačke orijentacije. Usvojen je i Prijedlog Programske orijentacije kao širi dokument koji obuhvata primarne oblasti programskog djelovanja Naroda i Pravde.\nDokument sadrži dosta precizne pravce djelovanja, koji su numerisani po oblastima i ukupno ih je 253. Također, usvojen je i Prijedlog Programske platforme za mlade, a o svim ovim dokumentima konačnu riječ dat će Kongres Naroda i Pravde”, zaključuju iz ove stranke.


NBS: Nema osnova da poslovne banke razmišljaju o primeni negativnih kamatnih stopa | Gde Investirati\nS obzirom da Narodna banka Srbije ne primenjuje negativne kamatne stope u monetarnim instrumentima, nema osnova ni da poslovne banke razmišljaju o primeni negativnih kamatnih stopa, ocenila je danas centralna banka.\nNBS u saopštenju konstatuje da čak i u zemljama u kojima centralne banke u dužem vremenskom periodu vode politiku negativnih kamatnih stopa, poslovne banke se maksimalno uzdržavaju od primene negativnih kamatnih stopa u depozitnim poslovima sa klijentima (privredom i stanovništvom), vodeći računa o održivosti svog poslovanja.\n“Primeri poslovnih banaka koje su uvele negativne kamatne stope prema klijentima u ovim zemljama su izuzetno retki i izolovani. Pri tome, primena negativnih kamatnih stopa propisana je samo u specifičnim slučajevima i to isključivo u poslovima sa velikim korporativnim klijentima za depozite iznad određenih vrlo visoko postavljenih vrednosti”.\nKada je reč o Srbiji, potpuno je ekonomski neopravdano razmatrati bilo kakvu primenu negativnih kamatnih stopa u depozitnim poslovima poslovnih banaka, naglašava NBS.\nPri tom, činjenica je da u Srbiji postoje pozitivne, relativno atraktivne kamatne marže kao razlika između aktivnih i pasivnih kamatnih stopa kako u dinarskom, tako i u deviznom znaku, što omogućava bankama da posluju profitabilno.\nU tom smislu cena koštanja izvora u odnosu na upotrebu sredstava takođe ne može biti opravdanje za razmatranje uvođenja negativnih kamatnih stopa na depozitne poslove.\nNBS smatra da negovanje i unapređenje odnosa sa klijentima u depozitnim poslovima, i uvećanje baze domaćih depozita je od ključnog značaja za finansijsku stabilnost u Srbiji, što je imajući u vidu karakteristike našeg finansijskog sistema sigurno izraženije u odnosu na zemlje čije centralne banke primenjuju negativne kamatne stope.\nStoga, po proceni Narodne banke Srbije pojedine specifične pojave u međunarodnom okruženju nikako nisu primerene i opravdane u domaćim uslovima, niti mogu služiti kao smernice za ponašanje domaćih banaka.\nPrevious Buduća premijerka V.Britanije: Brexit znači Brexit i biće uspešan\nNext Vučić: Nasilje nad ženama i decom biće posebna tema\nTags NBSnegativne kamateštednja\nEvropska banka za obnovu i razvoj zainteresovana je da podrži rešavanje problematičnih kredita u Srbiji, kao i restrukturiranje loših kompanija u saradnji sa privatnim investitorima, izjavio je Tanjugu direktor EBRD-a\nNBS: Rezerve u zlatu 18,3 tona\nRezerve u zlatu Narodne banke Srbije (NBS) iznose 18,3 tone, od kojih se 1,01 tona nalazi u Bazelu, a ostatak u Trezoru NBS, izjavila je danas guverner Jorgovanka Tabaković.


Frajeri i u poslu maheri - LookerWeekly.com magazin\nFrajeri i u poslu maheri\nNikada nije bila tajna da atraktivnost kod oba pola donosi dodatne poene na status i ličnost pojedinca. Dobar izgled zaista pomaže u napredovanju na poslu, a atraktivniji muškarci brže napreduju i uspešniji su u poslu, kažu poslednja istraživanja.\nŠarmantan, zabavan, pametan, atraktivan, ovo su uglavnom ključne osobine kojima se nežniji pol vodi, kada želi pored sebe da ima „dobar materijal“ za ozbiljnu vezu.\nDa li je atraktivnost zaista ključni pokretač u svim životnim poljima, kako ljubavnim pa tako i poslovnim?\nPrema poslednjim istraživanjima, koja su sprovedena na Harvardu, atraktivnijim muškarcima se, češće puta smeši uspeh na poslu.\nStudija se bavila uspešnim preduzetnicima a istraživači su želeli da saznaju da li pol preduzetika kao i fizička privlačnost imaju veze sa boljim ostvarenim rezultatima.\nTako je ustanovljeno da atraktivni muškarci imaju preko trideset i pet procenata veće šanse za uspeh. Pored svoje dopadljivosti, ovi privlačni muškarci su ubedljiviji, što je od izuzetne važnosti za sklapanje poslovnih dogovora i projekata.\nPripadnice nežnijeg pola su imale slabije ostvarene rezultate, bilo da su privlačne ili ne. Jedan od razloga je i što se žene suočavaju sa teškom borbom da budu ozbiljno shvaćene.\nPored poslovnog iskustva i odličnih predloga i pregovaranja prilikom donošenja odluka, jači pol „igra“ i na atraktivnost i pojavu.


Pet nacionalnih rekorda poslednjeg dana GP-a - SwimOn\nPet nacionalnih rekorda poslednjeg dana GP-a\n01.11.2021. Najnovije, Novosti, Rekordi, Srbija Dimitrije Didić\nPoslednjeg dana takmičenja u Zrenjaninu oboreno je još pet nacionalnih rekorda.\nU disciplini 50m delfin Jovanović Luka, plivač plivačkog kluba „11. April“ oborio je nacionalni rekord do 14 godina sa vremenom 25.90.\nSjajni Živanović Uroš, član plivačkog kluba „Dubočica“, još jednom je impresionirao plivačku javnost svojim rezultatima oborivši ovog puta nacionalni rekord do 18 godina u disciplini 200m prsnim stilom sa vremenom 2:11.55.\nČlan plivačkog kluba „Proleter“ Cvetkov Justin pomerio je granice nacionalnog rekorda do 14 godina u disciplini 200m slobodno koji sada iznosi 1:55.38.\nKovačević Ognjen, takodje član plivačkog kluba „Proleter“, oborio je nacionalni rekord do 16 godina u disciplini 100m ledjno sa vremenom 54.94.\nU štafetnoj trci 4x50m mešovito za devojke članice plivačkog kluba „11. April“ u sastavu: Bukvić Dorotea, Bukvić Martina, Kaljević Mina, Dimkić Isidora oborile su apsolutni nacionalni rekord sa vremenom 1:54.89.\nNajvredniji rezultat po broju FINA bodova na ovogodišnjem Grand Prix-u u muškoj konkurenciji ostvario je Šorak Stefan u disciplini 400m slobodno sa vremenom 3:46.58 što iznosi 822 FINA bodova, dok je kod devojaka najuspešnija bila Bukvić Martina sa osvojenim 772 FINA bodova u disciplini 200m prsnim stilom sa vremenom 2:26.64.\nRezulate sa ovog takmičenja možete pogledati OVDE.\nDimitrije Didić rođen je 1994.godine. Nekadašnji plivač a danas trener plivačkog kluba Sveti Nikola iz Niša. Član reprezentacije Srbije u plivanju na otvorenim vodama i osvajač medalja na Prvenstvima Srbije koji je diplomu operativnog trenera stekao na Fakultetu sporta i fizičkog vaspitanja. Na Pravnom fakultetu Univerziteta u Nišu stekao je zvanje diplomiranog pravnika.\n<< Dragan Jocić, Martina Bukvić i Nikolić Uroš naši gosti trećeg dana Serbia GP >> Sutra počinje Evropsko prvenstvo u malim bazenima


Sud SAD: Ako nemaju gde, beskućnici se ne mogu krivično goniti\nTanjug 5. septembra 2018. 00:58\nBOJSI – Američki gradovi ne mogu da krivično gone ljude koji spavaju na ulici ukoliko oni nemaju gde da odu, jer bi to značilo okrutno kažnjavanje, čime se krši Ustav SAD, zaključio je federalni Apelacioni sud.\nDeveti okružni apelacioni sud SAD ovom odlukom stao je na stranu šestoro beskućnika iz Bojsija, u Ajdahu, koji su 2009. tužili grad zbog zabrane spavanja na javnim mesta koju su uvele lokalne vlasti, prenosi danas AP.\nSudska odluka je doneta u trenutku kada se mnoga mesta širom Zapadne obale hvataju u koštac s problemom porasta broja beskućnika usled povećanja troškova stanarina i nejednakosti u prihodima, primećuje američka agencija.\nU trenutku kada su beskućnici podneli tužbu, njihovi advokati su naveli da čak 4.500 ljudi nema gde da spava u glavnom gradu Ajdaha i da je raspoloživo svega 700 kreveta ili dušeka u centrima za beskućnike.\nBojsi je, u međuvremenu, promenio propise 2014. odlučivši da se beskućnici ne mogu krivično goniti zbog spavanja na ulici tokom noći ukoliko su lokalna skloništa za beskućnike puna.\nMeđutim, time problem nije rešen, ukazali su tada advokati beskućnika, jer centri u Bojsiju ograničavaju broj dana koje stanovnici tog grada bez krova nad glavom imaju pravo da tamo borave, pri čemu neka skloništa zahtevaju neki oblik učešća u određenim verskim programima kao uslov, pa takva skloništa postaju nedostupna ljudima određenih veroispovesti.\nTročlano sudsko veće Apelacionog suda u utorak je zaključilo da propisi centara za beskućnike znače da će takvi ljudi i dalje biti u opasnosti od krivičnog gonjenja čak i u danima kada su im kreveti dostupni.\nTakođe je zaključeno da verski programi u nekim skloništima predstavljaju problem.\n„Grad ne može, putem pretnje krivičnim gonjenjem, da primora pojedinca da sledi program zasnovan na veri“, navedeno je u sudskoj odluci.\nKako je sud zaključio, ključno je to što je propisima grada Bojsija prekršen Osmi amandman Ustava SAD protiv okrutnog i neuobičajenog kažnjavanja.


Više od 6.000 prijava zbog ekološkog kriminala | Udruženje Reciklera Srbije\nаприл 10, 2018\tAutor Recikleri Srbije\tKategorija Vesti\nSve kompanije koje uvoze proizvode koji će postati posebni tokovi otpada ili generišu otpad u proizvodnji dužne su da o tome dostavljaju izveštaje Agenciji za zaštitu životne sredine, na osnovu čega plaćaju ekološku taksu, kako bi se finansiralo zbrinjavanje otpada. Rok za dostavljanje podataka za prošlu godinu istekao je 31. marta, a onima koji izbegavaju plaćanje takse slede prekršajne i krivične prijave.\nPo evidenciji Agencije za zaštitu životne sredine 5.800 kompanija nije podnelo izveštaj u zakonskom roku.\n“Želimo da im pošaljemo poruku da u narednom periodu to učine kako bismo izbegli zakonsku proceduru podnošenja prekršajnih prijava”, rekao je Filip Radović, direktor Agencije za zaštitu životne sredine.\nKako kaže, Agencija je implementirala savremeno softversko rešenje koje omogućava da se prati šta se dešava sa proizvodima koji postaju otpad, a šta se dešava sa otpadom koji ulazi u našu zemlju i koji izlazi.\nNacionalnom registru izvora zagađivanja prošle godine dostavljeno je 23.000 izveštaja, 8.000 više nego pre tri godine. Od ekološke takse naplaćeno je 10 milijardi dinara. Petina tog iznosa otišla je na naknade za reciklažu.\n“Firme koje očekuju neki podsticaj od države jednostavno moraju da izveštavaju na godišnjem nivou o sakupljenim i tretiranim količinama. Na osnovu tih izveštaja plaćam ekotaksu i očekujemo da od te ekotakse u perspektivi i mi dobijemo neki podsticaj”, kaže Dušan Šušnjar iz preduzeća za zbrinjavanje otpada “Desanio”.\nAgencija je pokrenula oko 6.000 prekršajnih prijava, a u saradnji sa MUP-om oko 200 krivičnih prijava protiv preduzeća i ovlašćenih lica u preduzećima koja ne ispunjavaju zakonske obaveze dostavljanja podataka.\nMilan Marinović, predsednik Prekršajnog suda u Beogradu i Udruženja sudija prekršajnih sudova kaže da je za to protiv pravnog lica propisana novčana kazna od 500.000 do milion dinara, za odgovorno lice u tom pravnom licu od 25 hiljada do 50 hiljada dinara, za preduzetnike od 250 do 500 hiljada dinara.\nMeđutim, to nije jedina sankcija, i kako kaže, zakonom je predviđeno da može biti izrečena i zaštitna mera pravnom licu zabrana da vrši određene delatnosti.\nPosle otkrivanja više lokacija sa opasnim otpadom Ministarstvo zaštite životne sredine pokrenulo je inicijativu za pooštravanje kazni za ekološki kriminal.


KRIVIČNO GONJENI ZBOG KRAĐE DIJAMANATA: Oslobođeni svi optuženi za 'pljačku vijeka' u Briselu - GlobalCir\nBelgijski krivični sud je danas naredio oslobađanje svih optuženih za ‘pljačku vijeka’, senzacionalnu krađu dijamanata, zlata i dragulja 2013. godine na međunarodnom aerodromu Brisela, prenijela je novinska agencija Belga.\nUkupno 19 osoba, 16 muškaraca i tri žene, bilo je krivično gonjeno zbog krađe dijamanata vrijednosti veće od 37 miliona eura februara 2013. godine. U presudi je briselski sud utvrdio da “nalazi nisu dovoljno precizni i usklađeni da bi se utvrdila krivica optuženih”, navodi Belga.\nSud je ukinuo i konfiskaciju imovine optuženih, koja je bila zaplijenjena kao mjera predostrožnosti. Dok tužilaštvo ima pravo žalbe, jedan od advokata je rekao da je “sud odlučio o slučaju koji se zasnivao na glasinama”, a drugi je rekao da je presuda “pravi brodolom” za tužioce.\nOsam naoružanih i maskiranih muškaraca je 18. februara 2013. godine upalo na aerodrom Zaventem i ušlo u avion švicarske kompanije “Swiss” u kojem je bila pošiljka dijamanta pod nadzorom firme za obezbjeđenje “Brinks”.\nPljačkaši su odnijeli 121 paket s dijamantima, polugama zlata i dragim kamenjem, ukupne vrijednosti 37,9 miliona eura. Nađen je samo dio tog plijena.


Dan crnogorskog turizma u Celju i Ljubljani | Analitika - Informativni Portal\nDan crnogorskog turizma u Celju i Ljubljani\nU okviru “Dana Crne Gore u Sloveniji“, Ministarstvo održivog razvoja i turizma i Nacionalna turistička organizacija Crne Gore, u saradnji sa Ambasadom Crne Gore u Sloveniji i lokalnim turističkim organizacijama, organizovali su “Dan crnogorskog turizma” u Celju i Ljubljani.\nObjavljeno: 11. 09. 2019 - 22:55\nTokom Međunarodnog sajma preduzetništva u Celju, na kojem Crna Gora učestvuje kao zemlja partner, direktorica NTO CG Željka Radak Kukavičić predstvila je crnogorsku turističku ponudu sa akcentom na aktivnom turizmu, dok su predstavnici lokalnih turističkih organizacija predstavili svoje gradove kroz bogat i raznovrstan kulturno-umjetnički program.\nNastupile su mažoretke iz Herceg Novog, Gradska muzika Budve, folklorna društva iz Bara i Ulcinja, karnevalske maske iz Kotora i klapa “Assa Voce” iz Podgorice.\nDirektorica NTO CG Željka Radak Kukavičić pozvala je građane Slovenije da dođu na odmor u Crnu Goru gdje ih tokom cijele godine očekuje raznovrsna ponuda sa preko 250 manifestacija od kojih će se neke održati u narednom periodu.\n“Na ovom tržištu, ono na što stavljamo poseban akcenat je ponuda za postsezonu, i svakako doček Nove Godine, zimska sezona. Čini mi se da gosti sa ovog tržišta, kada dolaze u Crnu Goru sve više preferiraju aktivan odmor u prirodi tako da smo i ovom prilikom prezentovali ponudu koja se odnosi na segment pješačenja i biciklizma, kajak, rafting, kanjoning i veliki broj manifestacija. Podjsetiću da smo do sada u Crnoj Gori organizovali preko 250 manifestacija, a veliki broj njih je još pred nama”, istakla je Radak Kukavičić.\nOna se osvrnula i na nastup turističke privrede u Sloveniji, ali i na dobru avio povezanost koja je poboljšana u prethodnom periodu.\n“Važno je reći da je crnogorska turistička privreda iskoristila priliku da prezentuje one ponude cijena koje su sada interesantne za postsezonu. Postoji jako dobra avio povezanost između Crne Gore i Slovenije, imamo dnevne letove na relaciji Podgorica- Ljubljana, čime sa ta komunikacija poboljšala. Ove godine, imajući u vidu da je ovo sajam privrede, pored turističke ponude svoju ponudu prezentuju i poljoprivredni proizvođači. Tu su brojni porizvođači mesnih proizvoda, sira, a s obzirom da je ovogodišnja kampanja pod nazivom “Dobro.Bolje.Domaće”, ovdje u Sloveniji se pokazalo da je taj spoj turizma i poljoprivrede nešto što je dodatna vrijednost našoj turističkoj ponudi.\n“Gosti kada dođu u Crnu Goru, pored prelijepe prirode koju imamo, ono što jako dobre pamte su ukusi i mirisi, i upravo su ovdje u prilici da probaju naše domaće proizvode, i da se dodatno inspirišu da dođu i dio odmora provedu u Crnoj Gori “, kazala je direktorica NTO.\nCrnogorski turizam posebno se promoviše i u Ljubljani, u okviru “Dana Crne Gore u Ljubljani” koji se održavaju uporedo sa celjskim sajmom.\nTagovi: Dan crnogorskog turizma u Celju i Ljubljani Ljubljana\nNove cijene struje najkasnije do 15. decembra\nOd početka godine 1.303 zatvorenika odsluž...\nKimpanovu šest mjeseci kućnog pritvora\nTraže raspodjelu novca za sve radnike isto...\nDo kraja godine obradiće svih 51.000 zahtj...\nFOTO: Silvester Stalone se u osmoj decenij...


Zbog nevremena zatvoren i međunarodni aerodrom Sarajevo – Informer\nZbog nevremena zatvoren i međunarodni aerodrom Sarajevo\nViše graničnih prelaza u BiH nije u funkciji zbog obilnih snježnih padavina, a zatvoren je i međunarodni aerodrom Sarajevo, dok na aerodromima Banja Luka, Mostar i Tuzla nema letova.\nIz Granične policije BiH saopšteno je da su za saobraćaj trenutno zatvoreni granični prelazi Radež – Vukov klanac u nadležnosti Jedinice granične policije Neum, Kaldrma u nadležnosti Jedinice granične policije Strmica, prelazi Drinovci, Drinovačko brdo i Čitluk u nadležnosti Jedinice granične policije Gorica.\nZatvoreni su i međunarodni granični prelazi Hum, koji je u nadležnosti Jedinice granične policije Hum, i Prisika, te granični prelazi za pogranični saobraćaj Vinica i Subašići u nadležnosti Jedinice granične policije Kamensko.\nNa međunarodnim graničnim prelazima Doljani, Deleuša, Izačić i Orašje obustavljen je saobraćaj za teretna vozila.\nNa ostalim graničnim prelazima, koji su prohodni, saobraćaj je otežan.


Novosti Archives - Page 6018 of 6311 - Televizija K3\nUkrajina: Osigurane isporuke ruskog gasa preko zime\n“Nema razloga da ljudima u Evropi ove zime bude hladno. Ovo je važan korak za našu zajedničku energetsku bezbjednost na evropskom kontinentu”, izjavio je predsjednik Evropske komisije Žoze Manuel Barozo, prenio je Bi-Bi-Si. Evropski komesar za energetiku Ginter Etinger rekao je da je uvjeren da će Ukrajina biti u stanju da plati gas koji joj […]\nBeograd: Pronađen mrtav mladić na Vračaru\nBy jelena on 31 Oktobra, 2014 Novosti, Region\nNa vratu mladića pronađene su dvije povrede nepoznatog porijekla, ali se još ne zna kako je smrt nastupila, prenose beogradski mediji. U toku je istraga o uzrocima i okolnostima smrti.\nČović: Nemoguće zaobići SNSD I SDA\n“Neke druge kalkulacije su moguće, ali u njima ne želim da učestvujem. Kao što smo mi zagovarali da Hrvati imaju legalne i legitimne predstavnike, to isto pravo imaju predstavnici srpskog i bošnjačkog naroda”, istakao je Čović. On je rekao za “Glas Srpske” da razgovori koji se vode ovih dana idu u pravcu hitnog formiranja vlasti, […]\nRadončić neće da pregovara sa SDA\nBy jelena on 30 Oktobra, 2014 Novosti, RS/BiH\nKada je riječ o koaliranju sa strankama iz Republike Srpske, zamjeniku predsjednika SDA Bakiru Izetbegoviću favorit je Savez za promjene, a predsjedniku SBB-a Fahrudinu Radončiću SNSD. Radončić je za TV1 rekao da bi najgora stvar po BiH bila da opet dobijemo 90-u kada su na vlasti bili SDS, HDZ i SDA.\nCIK: Ponovno brojanje glasova sa 23 biračka mjesta\nBy Maja Dakic on 30 Oktobra, 2014 RS/BiH\nBrojanje će biti obavljeno sutra, 31. oktobra, u Glavnom centru za brojanje u Sarajevu. Po nalogu CIK BiH danas je u Glavnom centru za brojanje glasova izvršeno ponovno brojanje glasačkih listića sa pet biračkih mjesta u četiri osnovne izborne jedinice za pojedine izborne nivoe. Nalog je uslijedio nakon razmatranja zahtjeva za ponovno brojanje. Prema nalogu […]\nZa generalom Đukićem Interpolova potjernica\nInterpol BiH, potvrdio je da su dobili naredbu Suda BiH i pokrenuli proceduru raspisivanja potjernice. U Sudu kažu da će međunarodnu potjernicu primiti Interpol Srbije, te da je obavezan da postupi po njoj.\nMostar: SNSD I HDZ BiH – osovina vlasti na nivou BiH\n“Ključna pitanja su riješena. Treba da se isprofiliše predstavnik Bošnjaka”, rekao je predsjednik SNSD-a Milorad Dodik novinarima nakon sastanka. Dodik je naglasio da partnerstvo HDZ-a BiH i SNSD-a traje dugi niz godina i da će on biti nastavljeno i ubuduće, te izrazio uvjerenje da će saradnja biti uspostavljena i na entitetskim i na kantonalnim nivoima. […]\nPočeo sastanak u Mostaru\nBy Branko Dakic on 30 Oktobra, 2014 Novosti, RS/BiH\nNa sastanku će biti razgovarano o budućoj saradnji i koalicijama na svim nivoima vlasti u BiH, a očekuje se da bi mogao da bude potpisan i dokument o stranačkoj saradnji. Osim predsjednika SNSD-a Milorada Dodika, u delegaciji su članovi najužeg rukovodstva Igor Radojičić, Nebojša Radmanović i Željka Cvijanović. U delegaciji HDZ-a su, osim lidera stranke, […]\n« Prethodna 1 … 6.016 6.017 6.018 6.019 6.020 … 6.311 Sljedeća »


NSinfo: Ulica na Grbavici dobila novo ruho, stiže i zelenilo\nUlica na Grbavici dobila novo ruho, stiže i zelenilo\nPrivode se kraju finalni radovi na potpunoj rekonstrukciji\nGradonačelnik Novog Sada Miloš Vučević obišao je Tolstojevu ulicu u kojoj Gradska uprava za građevinsko zemlјište i investicije realizuje radove na izgradnji komunalne infrastrukture, a čiji se završetak planira u prvoj nedelјi maja.\n- Privode se kraju finalni radovi na potpunoj rekonstrukciji Tolstojeve ulice, a već od danas će biti pušten saobraćaj. U pitanju je jedna od većih investicija u oblasti putne infrastrukture u gradu. Ova ulica je bila devastirana nakon prelaska iz perioda izgradnje kuća za porodično stanovanje, u višestambenu izgradnju.\nNakon što su nikle mnogobrojne zgrade, ova ulica je zahtevala potpuno drugačiji koncept i ambijent.\nGrad Novi Sad je prepoznao potrebe građana Grbavice i preko Uprave za građevinsko zemlјište i investicije izdvojio 93 miliona dinara za kompletnu rekonstrukciju ulice dužine 440 metara.\nPored toga, proširene su kolovozne trake, dodata parking mesta, urađena je zamena vodovoda i kanalizacije i ugrađena najmodernija led rasveta.\nVerujem da će žitelјi Grbavice, biti zadovlјni što imaju lepo sređenu ulicu sa mnogo više parking mesta i bolјi ambijent za život.\nNastavlјamo ovakvim intenzitetom da investiramo u sve delove grada, jer je građevinska sezona u punom jeku. Želim da se zahvalim izvođaču „Put-invest“ koji je završio radove dve nedelјe pre planiranog roka – rekao je gradonačelnik Vučević.\nRadovi su počeli u novembru 2018. godine, a obuhvatali su deonicu od Puškinove do Hopovske ulice u ukupnoj dužini od oko 440 metara i to u dve faze. Prvo je urađen deo Krilove ulice, od Hopovske do Tolstojeve, u dužini od oko 110 metara, dok je u drugoj fazi uređena deonica od Krilove do Puškinove ulice u dužini od 330 metara. Izgrađen je kolovoz širine 6 metara, obostrani parking, pešačke staze, a radovi su obuhvatili i prateću infrastrukturu - vodovodu i kanalizacionu mrežu, javno osvetlјenje kandelaberskog tipa, a postojeća nadzemna elektro-mreža zamenjena je podzemnom. Nastojalo se da se u što većoj meri očuva kvalitetno postojeće zelenilo.\nUklonjena se stabla koja su oštećena, deformisana ili sklona padu. U okviru parkinga, ostavlјene su površine za sadnju novog drveća koje će biti u skladu sa postojećim drvoredom. Prostor između parkinga i pešačke staze će takođe u narednom periodu biti ozelenjen.\n... grbavica, Novi Sad


U Leposaviću sprovedena akcija uređenja zelenih površina\nMaj 09, 2020 8:15\nOpština Leposavić u saradnji sa JP "Direkcija za građevinsko zemljište i puteve" i JKP "24. Novembar" sprovela je akciju sadnje cveća i uređenja zelenih površina ispred javnih ustanova i glavnih trgova.\nKako je navedeno u večerašnjoj objavi na Fejsbuk stranici Leposavić portal, akcija je sprovedena u sva tri urbana naselja na teritoriji ove opštine, Leposaviću, Lešku i Sočanici.\n"Iako se o problemima zaštite životne sredine neretko govori i otvorena su mnoga aktuelna pitanja kao što su divlje deponije na teritoiriji cele opštine a koje predstavljaju rizik po zdravlje ljudi, ovaj problem je samo delimično rešen", ističe se objavi.\nU okviru ove akcije, kako je saopšteno, uklonjena je divlja deponija u selu Beluće koja se prostirala na površini od 2 ha, koja pripada mesnoj zajednici Lešak i na taj način građanima omogućeno da zdravije žive.\nOpština je takođe donela odluku o formiranju deponija na kojima će se odlagati kabasti otpad i na taj način olakšala građanima da se reše svega nepotrebnog.\n"Zdrava životna sredina predstavlja osnov za razvoj kvalitetnog života svih građana, na šta svi mi često zaboravljamo pa ovakve akcije i imaju za cilj da nas podsete na to", poručeno je iz opštine Leposavić.\nOno što je za pohvalu, kako je saopšteno, svakako jeste uključivanje građana u ovakve vidove akcije, čišćenjem i uređem oko svojih kuća i stambenih zgrada.\nAktivnosti će biti nastavljene i narednih dana, poručeno je iz opštine Leposavić.


Ostali sportovi - Sportski savez Srbije: Novak Đoković i Ivica Dačić dobitnici specijalnog priznanja Sportskog saveza Srbije\nNapisano u kategoriji Ostali sportovi, 15 decembra, 2011\nPriznanja su na svečanoj Skupštini Sportskog saveza Srbije u domu Narodne skupštine Srbije uručili predsednik Sportskog saveza Srbije Aleksandar Šoštar i potpredsednici Dušan Dimitrijević i Velizar Đerić. Svečanosti je prisustvovala i predsednik Narodne skupštine Srbije Slavica Đukić Dejanović kao i veliki broj istaknutih političkih, društveno sportskih radnika, privrednika, nekadašnjih asova i prijatelja sporta.\n– „Država mora da pomaže sportu i veoma važni sardnici u tome su i Sportski savez Srbije sa Olimpijskim komitetom Srbije. Ne smemo, posebno u vremenu ekonomske krize, da sport prepustimo stihiji tržišta i drugim negativnim uticajima. Nema unosnije i profitabilnije oblasti od sporta, niti boljih predstavnika Srbije u svetu od sportista.Novak Đoković je takav primer, nema političara u svetu sa kojim sam razgovarao da ne zna za Novaka koji, kao i svi srpski aspovi voli svoju zemlju i predstavlja je na najbolji način. Istorija nas je naučila da ni jedna oblast ljudskog delovanja ne može da bude uspešna bez postojanja mecene, odnosno podrške jakog društva i privrede. Ne sme da nam se desi da evropska titula Crvene zvezde u fudbalu i Partizana u košarci budu pojedinačni slučajevi i blesak talentovanih generacija i da se više nikad ne ponove. Nadam se da će i Srbija, poput naših sportista, postati vredna i i jaka”\n– istakao je Ivica Dačić.\nU ime Novaka Đokovića, specijalno priznanje koje je ustanovljeno na Skupštini sportskog saveza Srbije u maju ove godine, primio je njegov otac Goran Đoković. U uvodnoj reči predsednik Sportskog saveza Srbije Aleksandar Šoštar istakao je da je Sportski savez Srbije najmasovnija sportska organizacija na Balkanu i kuća srpskog sporta.\nNaglasio je i da Srbija može da se ponosi uspesima sportista u 2011. – odbojkaši i odbojkašice su postali šampiona Evrope, kuglaši prvaci sveta, Novak Đoković je nabolji teniser sveta, strelac Andrija Zlatić je osvojio evropsko zlato i kristalni golobus za pobedu u finalu Svetskog kupa, veslači, kajakaši i vaterpolisti, atletičari, sportisti paraolimpijci … obradovali su brojnim trofejima, a veoma su masovna takmičenja đaka sportista na OSIŠOS, ali i manifestacije koje organizuju Sport za sve i Savez za sport i rekreaciju Srbije.\n– „Iduće godine, srpski sportisti će se takmičiti na OI u Londonu i već imamo 43 učesnika, a još 48 je u procesu kvalifikacija. Od ekipnih sportova vaterpolo se kvalifikovao, nadamo se plasmanu obe odbojkaške reprezentacije i rukometaša. Bićemo dogodine domaćini značajnih tamičenja, Prvenstva Evrope u rukometu, Olimpijskih sportskih igara školske omladine Srbije u Sremskoj Mitrovici, biciklističke trke „Kroz Srbiju“ i mnogih drugih i želim vam svima mnogo uspeha u radu, vrhunske rezultate i dobro zdravlje“\n– rekao je Šoštar.


Papirićima do baterije - Mingl\nPapirićima do baterije\nZamisli da puniš svoj telefon pomoću kartonske ambalaže i da umesto traženja utičnice za struju vreme provodiš tražeći papir i kartone po kući, dvorištu, ulici.\nKompanija Sony nedavno je u Japanu na sajmu Eco-Products prikazala prototip papirnih, ekoloških baterija, gde su njihovi inženjeri izazvali ogromno interesovanje javnosti. Naime, oni su pozivali sve zainteresovane da u činiju sa posebnim rastvorom ubacuju iseckani papir i karton da bi nekoliko minuta nakon toga ventilator povezan s posudom počinjao da radi. Svi su bili zaprepašćeni šta sve, već uveliko moćan papir, može da izazove uz pomoć snalažljivih umova.\nOvaj proces funkcioniše tako što se u posebnom rastvoru nalaze enzimi celuloze, koji rastvaraju materije iz papira u glukozu. Posle toga ona se pomoću drugih enzima pretvara u elektrone i hidrogenove jone koji se koriste kao „gorivo“. Zanimljivo je da su do ove ideje istraživači došli proučavajuči bele mrave i termite koji na sličan način dolaze do hrane.\nMnoge ekološke organizacije oduševljene su ovom idejom i mogućnošću da dođu do proizvodnje ovih baterija koji ni na koji način ne zagađuju prirodu. Ukoliko dođe do komercijalizacije, njihova proizvodnja biće mnogo jeftinija od sadašnjih baterija dok će isplativost biti višestruka.\nU današnjem 'wireless' svetu, baterije neprestano dobijaju na značaju. Jedina pozitivna činjenica koja se vezuje za njih je da omogućavaju dugotrajnost uređaja bez kojih ne možemo, dok su sve druge činjenice negativne i ukazuju na vrlo opasne posledice baterija po životnu sredinu.\nNadamo se da baterije neće nadvladati drveće koje će u budućnosti sve više biti eksploatisano u različite svrhe. O kakvoj ekologiji se radi, videćemo. Kakva nam svakodnevica sledi, i to ćemo videti.


Kako "ojačati" švajcarsku formulu?\nKako „ojačati“ švajcarsku formulu?\nTanjug 13. januara 2020. 17:01\nBEOGRAD – S prvim danima Nove godine počela je da se primenjuje indeksacija penzija po takozvanoj „švajcarskoj formuli“, koja podrazumeva da se penzije se usklađuju s rastom inflacije i prosečnom zaradom, a stručnjaci ukazuju da je taj model ekonomski održiv, da ga koristi veliki broj zemalja u regionu i da je dobio široku društvenu podršku.\nPredsednik Srbije ukazao je međutim, da bi švajcarski model mogao „da se dopuni nečim“, a u cilju da se poveća učešće penzija u ukupnom BDP-u zemlje, a sve sa krajnim ciljem da penzioneri žive bolje.\nČlan Fiskalnog saveta Nikola Altiparmakov ističe da je švajcarski model dobar i da su u tom savetu takođe mišljenja da bi mogao da se „osnaži“ i da su dali predloge kako to najbolje da se učini.\nOn ističe da je Fiskalni savet prošle godine načinio analizu i ukazao na mogućnost da će, ako tokom dužeg perioda budemo imali veoma visok privredni rast i visok rast zarada, učečhe penzija u BDP krenuti da pada i ispod ciljanih 10 procenata, što je ujedno i evropski prosek, a pokazalo se kao finansijski održivo za Srbiju.\n„Sugerisali smo zato da se pored švajcarske formule ubaci još jedan dodatni mehanizam međugeneracijske solidarnosti, a to podrazumeva da ako se dese visoke stope privrednog rasta i penzije smanje na 9, 5 procenata BDP dođe do automatskog vanrednog usklađivanja za pet odsto, kako bi se učešće penzija u BDP vratilo na deset procenata što je evropska praksa i ekonomski je održivo za Srbiju“, istakao je Altiparmakov za Tanjug.\nKaže da su to predložili Ministarstvu finansija i da su oni pokazali zainteresovanost za „taj dodatni mehanizam“ ali da ga je bolje sprovesti onda kada se budu osnaživala fiskalna pravila sa MMF-om, odnosno da se kroz njih „osnaži“ i švajcarska formula.\nOn navodi da je neadekvatno da se insistira na odnosu prosečnih plata i penzija, ali moguće je osigurati da učešće ukupnih penzija u BDP ne pada ispod 10 odsto, što je evropski prosek, dodao je Altiparmakov.\nŠvajcarski model inače podrazumeva usklađivanje penzija, pola sa rastom zarada pola sa inflacijom, i primenjuju ga brojne zemlje u Evropi ali i regionu, poput Hrvatske, Bugarske ili Rumunije…\nU Srbiji je postojao početkom 2000. tih godina, ali je ugašen 2006. godine.\nVeoma je važno, kako je napomenuo Altiparmakov, da je ovaj model dobio široku društvenu podršku, od sindikata, udruženja penzionera, vlade, ali i to da je sa stručne strane održiv.\nGeneralni sekretar Udruženja sindikata penzionera Srbije Ljubiša Babić ističe da budući da su penzioneri bili pogođeni smanjenjem primanja, švajcarska formula ohrabruje da će penzioneri živeti pristojnije.\nOn podseća da su najstariji sugrađani bili pogođeni smanjenjem primanja i da je dobro što konačno penzije počinju da rastu.\n„Ipak ima tu dosta neresenih problema koji bi morali sistemski da se reše u narednim godinama“, rekao je Babić.\nMinistar rada Zoran Đorđević ukazao je danas da je cilj da 2025. godine prosečne penzije budu oko 430, 440 evra.\n„To je nešto na čemu treba zajednički da radimo“, rekao je ministar i posebno važnim ocenio brigu o penzionerima navodeći da je promenjen Zakon o penzionom i invalidskom osiguranju, kao i da su povećane penzije za 5,4 odsto, a uvedena je i švajcarka formula za izračunavanje penzija.\nŠsvajcarska forumula nije jedina novina za penzionere u ovoj godini, a pored nje na januarskom čeku za penzionere planirana je povišica od 5,4 odsto.\nZa šest meseci pomerena je granica za penzionisanje žena i odlazak u prevremenu penziju oba pola.\nOve godine žene će u penziju ići sa pune 63. godine.\nOd ove godine takođe, prošireno je pravo na beneficirani staž, a penzije će moći da nasleđuju i vanbračni partneri.


ЦЕО СВЕТ БРУЈИ: Путинових 12 кључних порука\nCEO SVET BRUJI: Putinovih 12 ključnih poruka\nKako je Putin rekao, glavno je povećati primanja penzionerima kako bi se umanjila razlika između visine penzije i plate koju je zaposleni primao pre odlaska u penziju.\n– Neophodan je program podrške starijoj populaciji. To je glavni zadatak nove vlade. To je naš dug – rekao je.\nU narednih šest godina Rusija za očuvanje nataliteta mora da izdvoji najmanje 3,4 biliona rubalja, što je oko 50 milijardi evra, zbog čega će budžet biti povećan za 40 odsto u odnosu na prethodnih šest budžeta, izjavio je Putin.\nVažan zadatak je i da se poboljša zdravstvena zaštita i povećaju plate zdravstvenim radnicima, po uzoru na najveće svetske standarde, rekao je ruski predsednik.\n– U periodu od 2019. do 2024. godine u zdravstvo će se ulagati preko četiri odsto BDP-a, što je duplo više nego ranije. Potrebno je naći i druge izvore finansiranja kako se to ne bi odrazilo na ekonomski rast zemlje – naglasio je Putin.\nPovećati mogućnost kupovine stambenih jedinica\nNeophodno je povećati mogućnost kupovine stambenih jedinica na teritoriji zemlje, kako bi u proseku pet miliona porodica godišnje bilo u prilici da poboljšaju svoj životni prostor, naveo je.\nKako bi se to postiglo, ukazao je ruski predsednik, potrebno je ispuniti tri uslova – smanjiti hipotekarne kredite, rešiti poreske probleme i pronaći bolje principe izgradnje novih zgrada.\nDo 2025. godine ukupan BDP potrebno je povećati 1,5 puta, rekao je Putin i naglasio da je to izuzetno težak zadatak, ali da je Rusija u stanju da ga realizuje.\nNova vlada imaće zadatak da formira stabilne poreske uslove koji će stimulisati ekonomski rast, koji bi trebalo da bude viši od svetskog rasta.\n– To nije jednostavno, ali je neophodno. To je ključni orijentir nove vlade – rekao je.\n– U narednih šest godina potrebno je duplirati uložena sredstva za razvoj naseljenih mesta. Krupni gradovi će stimulisati stabilan razvoj manjih mesta, ali je, pre svega, neophodna modernizovana infrastruktura – rekao je.\n– Kroz nekoliko meseci će preko Krimskog mosta biti pušten automobilski saobraćaj, što će dati novi impuls razvoju Krima i celog juga Rusije. Obnovili smo federalne i lokalne puteve, a u narednih šest godina potrebno je duplirati sredstva koja su do sada uložena – istakao je.\nTo će, dodao je, omogućiti građanima pristup digitalnom svetu, i onima koji žive na krajnjem severu, ali i na Dalekom istoku.\n– Važno je i podržati građane kada je reč o administrativnim poslovima, odnosno omogućiti im da sve svoje obaveze reše „jednim klikom“- rekao je ruski predsednik.\nTo se odnosi, kako je naveo, i na plaćanje poreskih obaveza, ali i na otvaranje novih preduzeća, odnosno celokupna administracija mora biti pojednostavljena.\nDigitalizacija državnih institucija mora biti završena kako bi se sprečila korupcija u državnim institucijama, a činovnici moraju da postanu efikasniji kako bi njihovi rezultati bili daleko veći, rekao je Putin.\nU državnom aparatu najviše je onih koji su pošteni i pristojni – oni moraju da budu temelj novog sistema državnih institucija, dodao je.\nVažno je osigurati proces stvaranja novih profesionalaca koji će raditi u državnoj službi, ali i u industriji, zbog čega su i osmišljeni brojni programi poput „Lideri Rusije“, rekao je Putin.\n– Svi vi koji želite da radite, da se pokažete i sa iskreno služite državi i narodu uvek ćete imati podršku Rusije. To je osnova našeg razvoja – zaključio je predsednik Rusije.


Konatar: PDV da se plaća u trenutku naplate računa | MINA\nNaslovnica MINA Business Konatar: PDV da se plaća u trenutku naplate računa\nPodgorica, (MINA-BUSINESS) – Građanski pokret URA predložio je izmjene Zakona o porezu na dodatu vrijednost (PDV) kojima će se omogućiti preduzećima da obaveza za njegovo plaćanje nastaje u trenutku naplate, a ne izdavanja računa.\nPotpredsjednik Građanskog pokreta URA, Miloš Konatar, kazao je da će u situaciji ugrožene likvidnosti crnogorske privrede, ta mjera umnogome olakšati poslovanje privrednicima.\n“Predložene izmjene ne znače oslobađanje od obaveze plaćanja PDV-a, ali znače rasterećenje jer se PDV neće plaćati avansno, odnosno unaprijed kao do sada”, naveo je Konatar u saopštenju.\nOn je objasnio šta bi se usvajanjem tog predloga konkretno promijenilo.\n“Sada je svaki privredni subjekt u obavezi da obračuna PDV u trenutku izvršenja usluge, odnosno u trenutku izdavanja računa bez obzira da li je taj račun uspio naplatiti ili ne. Dakle, to je sistem avansnog plaćanja PDV-a po kome se država prva naplati, pa tek onda sam privredni subjekt, odnosno dobavljači, radnici, i tako dalje”, rekao je Konatar.\nOn je naveo da URA predlaže da se u ovom vremenu krize omogući preduzećima da obaveza plaćanja PDV-a nastane u trenutku naplate računa.\n“U praksi bi to značilo da okrenemo raspored plaćanja, prvo bi se naplatio privredni subjekt, odnosno dobavljači, radnici, pa onda država, što jeste primjereno trenutnoj situaciji. Na ovaj način ćemo omogućiti privredi da koliko-toliko uhvati vazduha, jer likvidnost predstavlja ozbiljan problem i ne smijemo dozvoliti da država bude dodatni uzrok otežanog poslovanja”, ocijenio je Konatar.\nOn je poručio da tu inicijativu i predlog izmjena Zakona o PDV-u Građanski pokret URA upućuje javno Vladi, Privrednoj komori (PKCG) kao krovnoj instituciji privrednika, Uniji poslodavaca (UPCG) i reprezentativnim sindikatima kao socijalnim partnerima u okolnostima djelovanja globalne ekonomske krize.\n“Sada je vrijeme kada sve naše razlike moramo ostaviti po strani, moramo sačuvati svako radno mjesto i pomoći privredu i poslovne aktivnosti u Crnoj Gori”, zaključio je Konatar.


SNIJEG NA KOLOVOZIMA NA PODRUČJU HAN PIJESKA, MRKONjIĆ GRADA, BIHAĆA | SRNA\nStanje na putevima18/02/2018\nSNIJEG NA KOLOVOZIMA NA PODRUČJU HAN PIJESKA, MRKONjIĆ GRADA, BIHAĆA\nBANjALUKA, 18. FEBRUARA /SRNA/ - U Republici Srpskoj, na području Han Pijeska i Mrkonjić Grada jutros pada snijeg i zadržava se na kolovozu, pa se vozačima savjetuje maksimalno oprezna vožnja i da na put ne kreću bez zimske opreme, saopšteno je iz Auto-moto saveza Republike Srpske.\nU Federaciji BiH /FBiH/ ugaženog snijega na kolovozu ima na području Bihaća, Bosanskog Petrovca, Velike Kladuše i Kupresa, dok se vozačima na magistralnom putu Konjic - Mostar skreće pažnja na jake udare vjetra.\nNa jugu i jugoistoku Srpske saobraćaj se jutros odvija po suvim kolovozima, dok se u ostalim krajevima i Srpske i FBiH, zbog kiše, vozi po mokrim i klizavim kolovozima.\nNa magistralnom putu Karanovac-Crna Rijeka, i dalje prema Jajcu, regionalnom putu Kneževo-Ugar-Vitovlje, kao i na svim ostalim putevima koji vode kroz usjeke i pored kamenih kosina vozačima se skreće pažnja na sitnije odrone kamenja i zemlje na kolovoz.\nNa dionici magistranog puta Banjaluka-Prnjavor, u mjestu Hrvaćani, na ukrštanju magistralnog puta sa auto-putem u zoni vijadukta Crkvište, zbog izgradnje auto-puta, obustavljen je saobraćaj i preusmjeren na privremenu zaobilaznicu u neposrednoj blizini.\nZbog sanacionih radova, saobraćaj je potpuno obustavljen za sve kategorije vozila na dionici magistralnog puta Bijeljina – Glavičice, a putnička vozila preusmjeravaju se na gradske ulice, a saobraćaj teretnih vozila odvija se isključivo obilaznicom.\nU toku su radovi na dionci Lončari-Brčko i Brčko–Donja Bukovica, zbog čega je saobraćaj preusmjeren na obilazni put sa desne strane iz prvca Brčkog.\nZbog aktiviranih klizišta, jednom saobraćajnom trakom, naizmjeničnim propuštanjem vozila, saobraća se na regionalnim putevima Karanovac-Kneževo, u mjestu LJubačevo, dionica Ukrina-Gornja Vijaka i Bratunac-Drinjača, dok se saobraćaj odvija usporeno na magistralnom putu Banjaluka-Jajce, lokalitet Srpskih Toplica.\nZbog radova na izgradnji kružne raskrsnice u Prnjavoru, izmijenjen je režim odvijanja saobraćaja na magistralnom putu Klašnice 1-Prnjavor-Gornja Vijaka. Za vrijeme izvođenja radova saobraćaj će regulisati uredno postavljena privremena saobraćajna signalizacija.\nNaplatne stanice u Laktašima i Drugovićima nisu završene i neće biti u funkciji do završetka kompletne dionice autoputa Banjaluka-Prnjavor.\nNa regionalnom putu Bratunac - Drinjača i dalje ostaje na snazi zabrana za teretna vozila ukupne mase preko 3,5 tona i autobuse klase M3, dok se zabrana ne odnosi autobuse prevoznika "Drinatrans" Zvornik, koji saobraćaju na redovnim autobuskim linijama Zelinja-Zvornik, Bratunac-Polom-Zvornik, Bratunac-Polom-Bijeljina i Polom-Bratunac.


Britanski oficir: Ono što sam vidio 1993. u Ahmićima i danas živi sa mnom - Klix.ba\nBiH Britanski oficir: Ono što sam vidio 1993. u Ahmićima i danas živi sa mnom\nratni zločini Ahmići Ujedinjene nacije\nBob Stewart (Foto: Anadolija)\n"Ahmići žive sa mnom svakog dana mog života. Nisam vjerovao u ono što vidim kada sam ušao u selo 23. aprila 1993. godine", kazao je za Anadolu Agency (AA) bivši britanski oficir i bivši zapovjednik britanskog bataljona u okviru mirovnih snaga Ujedinjenih naroda (UN) u BiH Bob Stewart.\n"Ahmići žive sa mnom svakog dana mog života. Ja nisam vjerovao u ono što vidim kada sam ušao u selo 23. aprila 1993. Našao sam masovine grobnice. Nekako se moramo sjećati da naredne generacije to ne bi ponovile. Molim Boga da se to ne ponovi", naglašava.\n"Nemam pravo da dajem ikome ikakve poruke. Oni sami stvaraju svoje poruke. Oni znaju šta se desilo i sami donose zaključke ali ja sam poprilično siguran da mladi ljudi sada u BiH gledajući šta se desilo prije 20 godina kažu: mi nećemo to ponoviti, te zločine. Nećemo dozvoliti da se to desi i hvala Bogu pa postoje takvi mladi ljudi. Ako budem vjerovao u to da se neće ponoviti, ja ću umrijeti kao sretan čovjek", dodao je.\n"Ja sam bio zapovjednik jedinice Ujedinjenih naroda u periodu od 1992. do 1993. godine i baza nam je bila u Vitezu, a za to vrijeme u BiH je počeo genocid. Bio sam britanski zapovjednik i u aprilu 1993. naredio sam britanskim vojnicima da budemo u Srebrenici. Bilo je najavljeno kako je to sigurna zona i mi smo mislili da jeste", kaže Stewart prisjećajući se ratnih dana u BiH.\n"Zamijenili su nas Kanađani, a kasnije Holanđani koji su preuzeli bazu u Potočarima, a poslije toga desio se odvratan, nehuman masakr u Srebrenici kada je ko zna koliko muškaraca ubijeno. 8.000 ljudi je ubijeno. To je zločin, zločin kakav nismo vidjeli od Drugog svjetskog rata", kaže Stewart ponavljajući brojku od 8.000 ljudi.\n"Čuo sam šta se dešava u Srebrenici, bio sam u sjedištu NATO-a u Beligiji tada i nisam mogao da vjerujem. Nisam mogao da vjerujem da su vojnici čekali i dopustili da se to desi. Nismo mogao vjerovati da bi UN mogao dopustiti da se to desi i nisam vjerovao da je Evropa do dozvolila. Ali prije svega, ja nisam vjerovao da to mogu uraditi ljudi koji žive u BiH. Ljudi koji su pripadnici vojske Republike Srpske, nisam vjerovao. Taj gnusni čin", kaže kroz suze Stewart.\n"Svake godine se otkrivaju nove masovne grobnice, svake godine nalazimo ostatke muškaraca, dječaka i to je jedan način olakšanja žrtvama ali nije to puno. Svake godine žene, majke, sestre i braća nastavljaju život bez svojih članova porodice. Svake godine ljudi poput mene sjećaju se šta se desilo, i time se nadamo da možemo osigurati da se to više ne ponovi nikada", rekao je.


Slovenija pred otvaranjem, rekordno nizak procenat pozitivnih – 24sata online\nU Sloveniji su u protekla 24 sata potvrđene samo 83 nove zaraze korona virusom, uz rekordno nizak procenat pozitivnih testova, pa vlada najavljuje da će od 1. juna, kada se očekuje ulazak u “zelenu fazu” epidemije, ukinuti i najveći deo preostalih restrikcija.\nSve je manji i broj umrlih od posledica virusa, pa je u toku jučerašnjeg dana zabeležen samo jedan smrtni slučaj.\nSedmodnevni prosek dnevnih zaraza trenutno iznosi 333, a da bi se prešlo u “zelenu fazu”, taj prosek mora da padne ispod 300, što se očekuje da će se dogoditi ove nedelje.\nDa se epidemiološka situacija popravila u Sloveniji govori i to da je manje od 100 novih zaraza u jednom danu zabeleženo još 4. oktobra prošle godine, kad je procenat pozitivnih nalaza među testiranima bio 7,33 odsto.\nDanas je počelo i dobrovoljno testiranje na korona virus učenika srednjih škola, koji se brzim antigenskim testovima testiraju kod kuće, što će se obavljati jednom nedeljno, prenosi Hina.\nPrema novim podacima slovenačke vlade, do sada je bar jednu dozu vakcine primilo 36,5 odsto stanovništva, od čega ih je više od polovine vakcinisano Fajzer/Biontek vakcinom.\nObe doze vakcine do sada je primilo 19,4 odsto građana, dok je skoro 242.000 ljudi od početka epidemije bilo zaraženo korona virusom, zbog čega se dobar deo njih smatra zaštićenima.\nMinistar zdravlja Janez Poklukar izjavio je da će se do leta zbog povećanja količina vakcina uspeti da se imunizuje većina stanovništva, da se nepoverenje prema vakcinisanju smanjuje, ali da kampanju vakcinisanja treba nastaviti kako bi se obezbedila dobra situacija pred mogući novi talas epidemije na jesen.\nKubura prvi put o razvodu posle više od 20 godina braka\nNataša Drakulić: Film i knjiga “Dara iz Jasenovca” su dug mojoj porodici, zahvalna sam što sam deo priče


Britanija odobrila novi lek za lecenje kovid-19\nTanjug 20. avgusta 2021. 12:20\nLONDON – Britanski zdravstveni regulator odobrio je koktel antitela koji su razvile kompanije “Regeneron“ i “Rošeto“ za sprečavanje i lečenje kovid-19, saopštilo je danas to regulatorno telo.\nBritanska Regulatorna agencija za lekove i zdravstvene proizvode (MHRA) saopštila je da bi lek pod nazivom “ronapreve“ mogao pomoći u sprečavanju infekcije, u otklanjanju simptoma teške infekcije kovidom-19 i umanjenju verovatnoće hospitalizacije, prenosi agencija Rojters.\n„Ovaj tretman će biti značajan dodatak našoj borbi protiv kovida-19“, izjavio je britanski ministar zdravlja Sadžid DŽavid.\nLek “ronapreve“ se može uzimati u vidu injekcije ili infuzijom, a pripada klasi lekova koji se zovu monoklonska antitela koja oponašaju prirodna antitela koja telo proizvodi za borbu protiv infekcija.\nIz MHRA, međutim, navode da nije predivđeno da se lek koristi kao zamena za vakcinaciju.\nJapan je prošlog meseca postao prva zemlja koja je odobrila “ronapreve“ za lečenje blagih do umerenih infekcija kovida-19.


Za Džonija Depa domaća rakija i specijaliteti – stiže u Beograd\nIzvor: B92, 18.Okt.2021, 16:00\nHolivudski glumac Džoni Dep sutra dolazi u Beograd povodom promocije svog animiranog serijala proizvedenog u Srbiji "Pafini", u produkciji "Arhangel studija" glumca Miloša Bikovića, a kreiranog u "Jervolino studiosu".\nPoznato je da će Džoni Dep provesti jedan dan u srpskoj prestonici, prilikom čega će se sastati i sa predsednikom Srbije Aleksandrom Vučićem na Andrićevom vencu.\nNakon konferencije za medije, sledi obilazak studija, a kako pišu domaći mediji, glumac će biti smešten u predsedničkom apartmanu jednog poznatog hotela. Na ručku i večeri biće služena nacionalna jela iz Srbije, kao i naša rakija i vino.\nInače, Džoni Dep je prošle godine u Monte Karlu izjavio da "obožava"...\nSrbijaDanas.com: VUČIĆ NA SASTANKU SA DŽONI DEPOM: Holivudska zvezda ponovo u Beogradu\nSrbijaDanas.com: Događaj će biti održan u zgradi Geozavoda: Vučić sutra na obeležvanja prve godine "Iervolino Studios"


Vladimir Stanković - Sputnjik Srbija\n„Tajne igre“ zbog Katara: Sprema li se najveći fudbalski preokret veka\nOduzimanje Kataru domaćinstva Svetskog prvenstva u fudbalu 2022. godine u ovom momentu još nije realno, kaže za Sputnjik dugogodišnji sportski novinar Vladimir Stanković, autor knjige „Montevideo, Bog te video“.\nRusija će znati da odgovori na zapadni „đon“\nUgledni sportski novinar Vladimir Stanković ne sumnja da će Rusija biti dobar organizator svetskog prvenstva u fudbalu.\nA sad rat pod obručima: Srbi idu da se pobiju za medalju! (video)\nNe mogu da zamislim da ne prođemo grupu, bez obzira na odsustvo sedam igrača. To prilično komplikuje situaciju, ali sviđa mi se pristup Saše Đorđevića koji uprkos svim nevoljama, onako hrabro kako je igrao, govori da se naše ambicije se ne menjaju, kaže Vladimir Stanković, sportski novinar koji već četvrt veka živi i radi u Barseloni.\nTramp i Kim Džong Un kao dva jarca na brvnu\nGost emisije Radija Sputnjik „Od četvrtka do četvrtka“ na talasima Radija Studio B biće Vladimir Stanković, dugogodišnji sportski novinar koji živi i radi u Barseloni.\n#SvetSaSputnjikom: Političko „dopingovanje“ ruskih sportista\nZakulisne igre oko dopinga i učešće ruskih sportista na Olimpijskim igrama u Riju prva je tema ovonedeljne emisije #SvetSaSputnjikom.


Sberbank Banja Luka donirala računar JU Opštoj Bolnici „Dr Mladen Stojanović“ iz Prijedora\n06.08.2019. Press izdanja Print\nSberbank Banja Luka nastavlja uspješnu saradnju sa JU Opštom bolnicom “Dr Mladen Stojanović” iz Prijedora.\nGodinama unazad, Sberbank Banja Luka se trudi da kroz angažmane na proјektima društveno odgovornog poslovanja, pruži podršku lokalnim zajednicama, te je i ovom prilikom donirala računar, koji će biti postavljen na Ginekološko odjeljenje JU Opšte bolnice „Dr Mladen Stojanović“ u Prijedoru.\n“Ova donacija je mali doprinos našoj uspješnoj saradnji koja traje godinama. Prije svega, veliko nam je zadovoljstvo što ćemo donacijom ovog računara doprinijeti kvalitetnijem radu Ginekološkog odjeljenja. Sberbank Banja Luka ovakvim donacijama pokazuje naša čvrsta uvjerenja, da kroz podršku pravim vrijednostima možemo stvoriti bolje i naprednije okruženje za sve nas” rekao je ovom prilikom Predrag Turudija, rukovodilac filijale Prijedor koji je i uručio ovu donaciju.\nU ime JU Opšte Bolnice „Dr Mladen Stojanović“ donaciju je primio dr Andrija Vukotić, koji je istakao :“Želim ovo prilikom da se zahvalim Sberbanci, koja godinama unazad izlazi u susret i razumije potrebe naše bolnice. Donacija ovog računara predstavlja za nas veliki doprinos u daljem kvalitetnijem radu Ginekološkog odjeljenja”.